Ekonomi negeri perlu digiatkan

MELAKA: Aktiviti ekonomi peringkat negeri dan akar umbi perlu dirancakkan semula bagi memastikan ia dapat menjana pertumbuhan ekonomi negara yang terkesan akibat penularan pandemik Covid-19 di seluruh dunia.

Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata, menurut laporan institusi antarabangsa antaranya Bank Dunia menyatakan Malaysia merupakan antara negara terawal yang diunjur mencatatkan pertumbuhan ekonomi tahun depan dengan kadar 6.3 peratus hingga 7.5 peratus.

Bagaimanapun, katanya, pertumbuhan itu hanya akan dapat dicapai sekiranya aktiviti ekonomi peringkat negeri dan akar umbi seperti industri kecil dan sederhana (IKS), peniaga kecil dan sektor ekonomi utama negeri dapat digiatkan.

“Usaha besar untuk tangani Covid-19, justeru kita juga punya komitmen sama untuk cerdaskan ekonomi negara dan negeri Melaka.

“Saya dan MITI  turun melihat sendiri halangan dihadapi sektor ini (ekonomi), Melaka kita ada pelancongan dan perindustrian,” katanya kepada pemberita, selepas mengadakan lawatan kerja melihat aktiviti pelancongan inap desa di Alai dan IKS di Umbai, di sini, semalam.

Sementara itu, Mohamed Azmin berkata, bagi merancakkan semula sektor pelancongan negara, kerajaan  kini sedang meneliti cadangan ‘gelembung perjalanan’ (travel bubble) yang membenarkan perjalanan antara rakyat dalam negara yang terlibat inisiatif itu.

Beliau berkata, Malaysia telah mengenal pasti enam negara untuk cadangan itu iaitu Australia, New Zealand, Singapura, Brunei, Vietnam dan Jepun bagi membincangkan cadangan membuka sempadan untuk inisiatif tersebut.

“Kalau negara itu dah kawasan hijau maka kita sedia bincangkan SOP (prosedur operasi standard)  bagi bolehkan pergerakan khususnya pulihkan sektor pelancongan. Saya yakin negara seperti Singapura dapat bincangkan dalam masa terdekat,” katanya. – Bernama

See author's posts


Lebih 80,000 pengunjung meriahkan Jelajah AKM Sarawak

NIKMAT BUBUR PEDAS … Orang ramai dan tetamu kehormat menikmati bubur pedas bersama pemimpin masyarakat tempatan pada acara kenduri rakyat sempena perasmian penutupan Aspirasi Keluarga Malaysiadi Dataran Perayaan Petra Jaya, semalam. • Foto BERNAMA

KUCHING: Jelajah Aspirasi Keluarga Malaysia (AKM) edisi Sarawak yang berakhir semalam menarik kehadiran lebih 80,000 pengunjung sepanjang tiga hari penganjurannya, kata Menteri Kanan Kerja Raya Datuk Seri Fadillah Yusof.

Katanya ini menunjukkan sambutan baik daripada Keluarga Malaysia warga Sarawak kepada program di Dataran Perayaan Petra Jaya itu, yang mencerminkan bahawa apa yang dihasratkan kerajaan iaitu semangat kebersamaan dan keterangkuman, jelas dihayati oleh penduduk negeri.

“Jelajah AKM Sarawak dapat sambutan begitu baik sekali dalam semua aspek sama ada dari segi jualan murah, pameran termasuk juga kenduri rakyat,” katanya ketika ditemui pada Majlis Perasmian Penutupan Jelajah AKM Sarawak di sini, semalam.

Majlis perasmian itu disempurnakan oleh Perdana Menteri Datuk Seri Ismail Sabri Yaakob, dan ia turut dihadiri oleh Premier Sarawak Datuk Patinggi Tan Sri Abang Johari Tun Openg serta beberapa menteri kabinet persekutuan dan negeri.

Jelajah AKM ini berkonsepkan keterangkuman, kebersamaan dan kesyukuran dengan menggambarkan keutuhan negara yang terikat dengan nilai didikan sempurna dalam sebuah keluarga, selain frasa Keluarga Malaysia itu disifatkan lebih inklusif kerana merentasi sempadan agama dan bangsa.

Sepanjang tiga hari jelajah AKM Sarawak yang bermula Jumaat lepas, pelbagai acara dan aktiviti disediakan dengan penglibatan 28 agensi perkhidmatan awam yang menyediakan pelbagai bentun bantuan dan perkhidmatan.

Sementara itu Pengarah Seksyen Program Strategik Unit Penyampaian Kemakmuran Bersama  (SEPADU) Datuk Azlan Johar berkata Karnival Kerjaya Jamin Kerja Keluarga Malaysia menjadi antara tarikan utama pengunjung dengan lebih 1,000 pekerjaan ditawarkan bagi karnival itu sepanjang tiga hari jelajah berlangsung.

Katanya SEPADU, yang merupakan Sekretariat Utama bagi program itu berharap semangat Keluarga Malaysia terus diterapkan dalam edisi jelajah AKM seterusnya yang bakal diadakan di Kedah, Negeri Sembilan, Pulau Pinang dan Pahang, sebelum acara kemuncaknya di Putrajaya hujung November ini.

“SEPADU merupakan unit di bawah Jabatan Perdana Menteri. Kita berkolaborasi dengan kementerian lain bagi menjayakan jelajahnya,”katanya kepada Bernama. – Bernama

See author's posts


Malaysia sebagai hab syarikat permulaan penting

KUALA LUMPUR: Malaysia perlu menjadi hab untuk syarikat permulaan bagi menarik tenaga kerja keusahawanan global yang terbaik untuk ditempatkan di negara ini, kata Menteri Sains, Teknologi dan Inovasi, Khairy Jamaluddin.

Beliau berkata, ekosistem keusahawanan negara setanding dengan yang terbaik di dunia, tetapi Malaysia perlu melaksanakan penjenamaan yang lebih baik untuk mendapat tumpuan.

“Kita perlu meningkatkan lagi usaha mengenai kedudukan kita. Banyak negara menarik jumlah tenaga kerja terhad yang sama. Jika kita tidak berbuat demikian, kita akan ketinggalan,” katanya dalam kenyataan semalam.

Khairy berkata demikian pada perbincangan panel bertajuk ‘Reflect, Reset and Reform – Thriving in the New World’ di persidangan teknologi eNation anjuran Pusat Inovasi dan Kreativiti Global Malaysia (MaGIC) di sini.

Beliau berkata, Malaysia mempunyai kelebihan sebagai negara yang mahir berbahasa Inggeris, budaya yang pelbagai, pendaftaran pendidikan pengajian tinggi peringkat tinggi, tenaga kerja berkemahiran tinggi dan berada di kedudukan tinggi dalam indeks global dari segi daya saing dan mudah menjalankan perniagaan.

“Insentif yang kita tawarkan setanding dengan mana-mana insentif di rantau ini. Ia mengenai penjenamaan persekitaran ini,” katanya.

Beliau menekankan kepentingan mengenai ekosistem menyeluruh yang mampan, menyatakan bahawa ia lebih daripada hanya mewujudkan pejabat perdagangan dan menawarkan insentif cukai.

Bagi menarik tenaga kerja yang terbaik, katanya negara perlu mempunyai misi dan menunjukkan matlamatnya, seperti mengurangkan jejak karbon atau memastikan kesaksamaan kekayaan atau pendapatan.

Khairy juga berkata Malaysia perlu menempatkan kedudukannya sebagai ekonomi terbuka, berdasarkan pasaran domestik yang agak kecil.

“Syarikat permulaan kita perlu mengisi kekosongan dan tidak takut untuk bersaing dengan syarikat teknologi antarabangsa yang besar untuk menawarkan perkhidmatan. Pada masa sama, mereka juga tidak perlu takut untuk menangani isu pengawalseliaan yang besar,” katanya.

Khairy menggesa semua pihak berkepentingan dalam ekosistem, daripada badan kerajaan hingga perniagaan, untuk menerima perubahan berikutan pandemik Covid-19.

“Ia memberi kita peluang untuk mempercepatkan perubahan yang banyak kerajaan menangguhkannya dari segi perubahan struktur kepada ekonomi, perubahan yang dunia korporat perlu lakukan sejak dahulu dari segi pendigitalan, automasi dan robotik,” katanya.

Beliau berkata malah, perusahaan kecil dan sederhana, yang kebanyakannya sebelum ini menolak keperluan untuk melabur dalam pendigitalan, tidak mempunyai pilihan selain menerima perubahan untuk meneruskan perniagaan mereka.

Khairy turut mengkaji kemungkinan untuk mengutip cukai digital daripada syarikat teknologi antarabangsa yang besar berikutan mereka mengewangkan data negara.

“Kita perlu mempunyai perbincangan ini di peringkat pelbagai hala mengenai pengewangan oleh syarikat teknologi besar berikutan mereka akan terlepas daripadanya,” katanya.

Beliau turut menekankan nilai simpati dan empati terhadap perniagaan berikutan sekatan pergerakan memberi tahap impak yang berbeza kepada individu, syarikat atau sektor.

“Jangan memandang rendah nilai simpati atau empati dalam perniagaan. Penting untuk kita melihat ini juga dari segi pelaburan,” katanya.- Bernama

See author's posts


Azizulhasni, Bonnie atlet TERBAIK

JAGUH berbasikal trek negara Datuk Mohd Azizulhasni Awang dan atlet powerlifting negara Bonnie Bunyau Gustin masing-masing dinobat sebagai Atlet Terbaik dan Atlet Para Terbaik pada Anugerah 100PLUS Perpaduan Persatuan Penulis-Penulis Sukan Malaysia (SAM) 2020/2021.

Pencapaian terbaik pelumba kelahiran Dungun, Terengganu itu sehingga dianugerahkan gelaran berkenaan termasuk mencipta sensasi meraih pingat perak acara keirin pada Sukan Olimpik 2020 di Tokyo, Jepun tahun lepas.

Selain pingat perak Sukan Olimpik Tokyo, Mohd Azizulhasni turut mencipta kejayaan meraih dua pingat gangsa pada Kejohanan Dunia di Berlin 2020, masing-masing dalam acara keirin dan pecut.

“Saya ingin mengucapkan terima kasih kepada SAM kerana memilih saya sekali lagi sebagai atlet terbaik pada tahun ini.

“Sudah tentu saya akan jadikan anugerah ini sebagai pemangkin semangat dalam proses pemulihan saya selain berusaha untuk melayakkan diri ke Sukan Olimpik, Paris. The pocket rocket man will comeback,” kata Mohd Azizulhasni yang kini berada di Melbourne, Australia menerusi rakaman video.

Ini adalah kejayaan keempat Mohd Azizulhasni dinobatkan Anugerah Atlet Terbaik selepas memenanginya pada 2009, 2017 dan 2019.

Atlet berusia 34 tahun itu mengatasi empat lagi calon iaitu Datuk Pandelela Rinong (terjun), Aaron Chia-Soh Wooi Yik (badminton) dan Rifdean Masdor (muay thai).

Ketika ini, Mohd Azizulhasni berehat panjang daripada dunia sukan berbasikal selepas menjalani pembedahan jantung pada April lepas, ekoran masalah jantung jarang ditemui dikenali sebagai arteri koronari kanan yang menyalur dari aorta di posisi janggal/ganjil (AAORCA).

Sementara itu, kemenangan Bonnie pada edisi kali ini mengulangi pencapaiannya meraih gelaran sama pada Anugerah SAM edisi 2019.

Antara pencapaian cemerlang Bonnie pada 2021 termasuk memenangi pingat emas Sukan Paralimpik 2020 Tokyo selain mencipta rekod baharu pada temasya tersebut.

Atlet kelahiran Sarawak berusia 23 tahun itu mengatasi tiga lagi pencabar yang disenarai pendek Latif Romly (lompat jauh), Cheah Liek Hou (badminton) dan Chew Wei Lun (boccia).

Azizulhasni dan Bonnie masing-masing menerima trofi dan wang tunai berjumlah RM10,000 yang disampaikan oleh Menteri Perpaduan Negara Datuk Halimah Mohamed Sadique.

Turut hadir Timbalan Menteri Belia dan Sukan Datuk Seri Ti Lian Ker.

Selain memberi pengiktirafan kepada atlet yang mencapai kejayaan cemerlang sepanjang 2020 dan 2021, wartawan sukan turut menerima pengiktirafan sekali gus memenangi hadiah wang tunai keseluruhan lebih RM109,000 pada majlis Anugerah 100PLUS Perpaduan itu.

Secara keseluruhan, hampir 200 penyertaan diterima bagi 17 anugerah kewartawanan melibatkan lapan kategori masing-masing bagi tahun 2020 dan 2021, serta satu penghargaan tertinggi iaitu Anugerah Siebel, yang menawarkan hadiah wang tunai RM7,000.

Pada majlis tersebut wartawan penyiaran TV3, Al Shaiful Nazib Talib muncul selaku pemenang Anugerah Siebel. – Bernama

See author's posts


Aspek pendidikan terus diutamakan

KABONG: Ahli Dewan Undangan Negeri (ADUN) Kabong Mohd Chee Kadir terus komited dalam membantu dalam aspek pendidikan di kawasannya.

Beliau memberitahu, ia dilakukan dengan mengadakan pelbagai program dan pemberian peruntukan bagi mempertingkatkan kualiti pendidikan di sekolah terutamanya di kawasan Dewan Undangan Negeri (DUN) Kabong.

Menurut beliau, Kerajaan Sarawak dan persekutuan tidak akan meminggirkan mana-mana sekolah di negara ini terutamanya Sekolah Jenis Kebangsaan Cina (SJKC).

“Kerajaan mengamalkan dasar layanan sama rata dan tidak akan meminggirkan mana-mana sekolah rendah atau menengah.

“Tidak kira Sekolah Kebangsaan (SK), SJKC dan sekolah lain-lain,” ujarnya semasa melakukan tinjauan ke SJKC Chung Hua Kabong dekat sini semalam.

Chee Kadir berkata kerajaan melalui Kementerian Pendidikan sentiasa mengiktiraf dan membenarkan SJKC beroperasi mengikut acuan negara.

“Peluang-peluang pendidikan dan dasar pendidikan negara adalah untuk menyatukan dan memberi manfaat kepada semua kaum.

Sejak menjadi wakil rakyat, aspek pendidikan terutamanya di Dewan Undangan Negeri (DUN) Kabong ini adalah menjadi keutamaan saya dalam meningkatkan pencapaian akademik dan melahirkan lebih ramai modal insan yang berdaya saing.

“Anugerah sekolah dan pelajar cemerlang yang saya laksanakan telah memberikan beberapa impak yang positif kepada pencapaian akademik di daerah ini. Pendekatan ini juga boleh dilaksanakan untuk sekolah SJKC di kawasan lain di Daerah Kabong,” ujarnya.

Chee Kadir berkata kerjasama semua pihak seperti Persatuan Ibu Bapa dan Guru (PIBG), ahli lembaga sekolah, Pejabat Pendidikan Daerah (PPD), dan para pemimpin perlu bersatu untuk bersama-sama meningkatkan pencapaian akademik anak-anak untuk kebaikan masa hadapan generasi akan datang,” tegas beliau.

Pada masa sama Chee Kadir menyarankan agar komuniti Cina terus memberi sokongan dan bekerjasama dengan kerajaan Gabungan Parti Sarawak (GPS) bagi memastikan kepentingan komuniti itu terus dijaga.

Beliau turut menasihatkan masyarakat di sini agar tidak mudah terpedaya dengan hasutan dan tuduhan oleh pihak tidak bertanggungjawab yang hanya memudaratkan rakyat dan negeri ini.

Beliau berkata tindakan oleh pihak itu hanya menyebabkan perbalahan dalam kalangan masyarakat pelbagai kaum dan agama.

“Kekuatan kita di Sarawak adalah kepelbagaian. Tetapi kena ingat nasihat saya agar kita tidak sesekali terpedaya dengan hasutan dan tuduhan meliar yang dilemparkan oleh individu yang tidak bertanggunjawab,” ujar beliau.

Turut hadir ialah Guru Besar SJKC Chung Hua Kabong, Wong Ling Lung, Yang Dipertua PIBG SJKC Chung Hua Kabong, Wong Fung Kuang dan Pengerusi Lembaga Pengurusan Sekolah, Lee Kiat Shin.

OLeh Adi Safarman

See author's posts


Sarawak pertahan semangat persekutuan

SIMANGGANG: Sarawak tetap berpegang kepada semangat federalisme yang tinggi walaupun tidak pernah berhenti memperjuangkan hak-hak yang termaktub dalam Perlembagaan dan Perjanjian Malaysia 1963 (MA63).

Ketua Menteri, Datuk Patinggi Abang Johari Tun Openg berkata semangat federalisme itu perlu dipertahan atas keperluan untuk berada di bawah payung sebuah negara yang lebih besar demi keselamatan dan kedaulatan negeri ini.

Katanya, konsep federalisme bukan tidak ada kebaikannya dan banyak negara maju juga ditadbir berasaskan konsep itu dengan beberapa keistimewaan serta hak tertentu untuk negeri-negeri seperti kedudukan Sarawak dalam Persekutuan Malaysia.

“Lagi pun Sarawak mempunyai hak dan keistimewaan dalam Perlembagaan yang seharusnya dimanfaat bagi mengangkat kemajuan ekonomi negeri.

“Oleh itu hak-hak yang termaktub dalam Perlembagaan, Perjanjian Malaysia 1963 dan Laporan Jawatankuasa Antara Kerajaan (IGC) perlulah dihormati dan dilaksana dengan sewajarnya,” katanya ketika berucap pada Sambutan Hari Kebangsaan Ke-63 Peringkat Negeri yang berlangsung di Dewan Suarah Sri Aman di sini semalam.

Abang Johari juga memberitahu Kerajaan Sarawak telah membantu mewujudkan sebuah Kerajaan Persekutuan yang stabil apabila berlakunya kemelut politik negara pada Februari lepas.

“Kemelut politik di Putrajaya pada Februari lepas menyebabkan negara berada dalam keadaan terumbang-ambing tanpa kerajaan (yang sebelum itu ditadbir oleh Pakatan Harapan).

“Justeru demi semangat kebangsaan dan kepentingan negara yang kita dukung, Kerajaan Sarawak menyelesai masalah tersebut dengan membantu membentuk sebuah Kerajaan Perikatan Nasional (PN),” kata beliau.

Ketua Menteri turut menambah Kerajaan Sarawak akan terus mempastikan kebajikan rakyat di negeri ini terbela dalam keadaan situasi semasa yang tidak menentu akibat kesan penularan wabak Covid-19.

“Ia terbukti apabila sebanyak RM2.55 billion diperuntukkan oleh Kerajaan Sarawak bagi melaksanakan tiga pakej Bantuan Khas Sarawakku Sayang tidak termasuk bantuan yang lain,” kata beliau.

Hadir sama Yang di-Pertua Negeri, Tun Pehin Sri Abdul Taib Mahmud dan isteri, Toh Puan Datuk Patinggi Raghad Kurdi Taib, Timbalan Ketua Menteri, Datuk Amar Douglas Uggah Embas, Setiausaha Kerajaan Negeri, Datuk Amar Jaul Samion dan Menteri Pelancongan, Kesenian dan Kebudayaan, Datuk Abdul Karim Rahman Hamzah.

Turut hadir Menteri Utiliti, Dato’ Sri Dr Stephen Rundi Utom, Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah, Menteri Muda Kesejahteraan Komuniti, Datuk Francis Harden Hollis, Menteri Muda Pembangunan dan Perindustrian, Datuk Malcom Mussen Lamoh, Menteri Muda Belia dan Sukan, Datuk Snowdan Lawan, Ahli Parlimen Batang Lupar, Dato’ Sri Rohani Karim, Ahli Dewan Undangan Negeri (ADUN) Bukit Begunan, Datuk Mong Dagang dan ADUN Lingga, Simoi Peri.

Tun Pehin Sri Abdul Taib Mahmud dan isteri, Toh Puan Datuk Patinggi Raghad Kurdi Taib diberi penghormatan untuk melakukan upacara pelepasan peserta Unity Walk sambil ditemani oleh Ketua Menteri pada majlis berkenaan.

Oleh Valentine Ngumbang

See author's posts


Kegiatan perjudian guna kedai kopi dikesan

KUALA LUMPUR: Setelah premis perjudian diserbu dan bekalan elektrik dipotong, mereka kini beralih ke kedai kopi pula untuk beroperasi.

Ketua Polis Kuala Lumpur Datuk Seri Mazlan Lazim berkata, polis mengesan taktik baharu kegiatan perjudian dengan penganjur kegiatan itu menyamar sebagai pelanggan di kedai kopi sambil menggunakan peranti mudah alih untuk beroperasi, bagi menyukarkan kegiatan mereka dikesan.

“Penganjur kegiatan itu dipercayai beralih kepada kedai kopi kerana premis asal mereka telah dikenakan tindakan pemotongan elektrik yang banyak dilakukan polis dengan kerjasama Tenaga Nasional Berhad (TNB) sejak akhir-akhir ini.

“Mereka berbuat demikian kerana sedar jika mereka menyewa premis seperti dahulu, kita akan potong bekalan elektrik mereka,” katanya dalam sidang media selepas merasmikan Majlis Pelupusan Barang Kes Perjudian Ibu Pejabat Polis Kontinjen (IPK) Kuala Lumpur di Balai Polis Alam Damai, Cheras di sini.

Beliau berkata, penggunaan kedai kopi sebagai tempat berjudi juga akan memudahkan mereka melarikan diri jika ada serbuan.

Mazlan berkata, setakat ini 51 premis yang menjadi pusat kegiatan perjudian telah dipotong bekalan elektrik sekitar bandaraya manakala 24 premis lagi turut akan dikenakan tindakan sama dalam masa terdekat.

Sementara itu di Gombak, polis menahan seorang lelaki kerana mengugut dan melakukan khianat terhadap kakak tirinya, dipercayai selepas kakak tirinya itu enggan meminjamkan motosikal kepadanya.

Ketua Polis Daerah Gombak ACP Arifai Tarawe berkata, suspek berusia 34 tahun yang mempunyai rekod kesalahan lampau berkaitan kes jenayah serta dadah itu ditahan di sebuah rumah di Taman Tasik Sri di sini tengah malam Selasa lepas susulan laporan yang dibuat oleh kakak tirinya.

Katanya, dalam kejadian kira-kira 5.00 petang Ahad lepas, suspek dikatakan hendak meminjam motosikal namun tidak diberikan, menyebabkan dia tidak berpuas hati lalu mengugut untuk membunuh kakak tirinya itu.

“Pada keesokan hari kira-kira 4.00 petang, pengadu berusia 39 tahun itu mendapati kerusi, meja dan sinki di rumahnya dipecahkan,” katanya ketika dihubungi Rabu lepas.

Beliau berkata, kes disiasat mengikut Seksyen 427 Kanun Keseksaan kerana melakukan khianat, serta Seksyen 506 Kanun Keseksaan kerana melakukan ugutan jenayah. – Bernama

See author's posts


Suami isteri jumpa mortar dalam rumah sewa

KUALA LUMPUR: Sepasang suami isteri terkejut apabila menemui dua objek menyerupai bom mortar di dalam rumah sewa mereka di Taman Selayang Jaya, Gombak, malam Jumaat lepas yang kemudiannya disahkan sebagai mortar latihan dan tidak aktif.

Ketua Polis Daerah Gombak ACP Arifai Tarawe berkata, penemuan itu dibuat   pasangan berusia 36 dan 33 tahun ketika membersihkan rumah sewa yang baru dua hari didiami.

Menurut beliau, polis telah mengambil keterangan pemilik asal rumah berkenaan yang menjualnya kepada pemilik baharu tiga tahun lepas.

“Siasatan mendapati, objek itu adalah kepunyaan pemilik asal rumah berkenaan yang gemar mengumpul barangan antik,” katanya dalam kenyataan semalam.

Beliau berkata, hasil siasatan Unit Pemusnah Bom (UPB) Polis Diraja Malaysia (PDRM) yang tiba di lokasi mendapati dua objek itu adalah jenis mortar latihan dan tidak aktif.

Pihak UPB mengesahkan kawasan di sekitar rumah berkenaan   selamat. – BERNAMA

See author's posts


Geran untuk UNIFOR naik tahun depan

SIBU: Geran Tahunan Unit Hal Ehwal Agama-Agama Lain (UNIFOR) dijangka akan meningkat pada 2023, kata Datuk Patinggi Tan Sri Abang Johari Tun Openg.

Menurut Premier Sarawak, beliau akan mengumumkan perkara itu dengan lebih lanjut pada pembentangan Bajet Sarawak 2023 apabila sidang Dewan Undangan Negeri diadakan mulai 21 November nanti.

“Dari 2018 hingga kini, pendapatan tahunan kita hanya sekitar RM10 bilion sahaja. Sebab itu, bajet tahunan kita hanya RM10 bilion. Bagaimanapun, dengan izin Tuhan, hasil tahunan kita adalah yang paling tinggi dalam sejarah Sarawak pada tahun ini.

“Saya tidak boleh mendedahkannya sekarang (perolehan), tetapi saya boleh katakan angkanya adalah dua digit…. bilion ringgit.

“Kalau itu berlaku, kita ‘share lah’ (kongsi), kamu mahu peruntukan dinaikkan pada 2023, kita naikkanlah. Jadi, saya akan naikkan peruntukan untuk UNIFOR pada 2023,” katanya ketika berucap pada Majlis Apresiasi UNIFOR Bahagian Sibu, di sini hari ini.

Abang Johari berkata, ini adalah berkat dasar kerajaan Sarawak yang sentiasa menghulurkan peruntukan untuk rakyat tanpa mengira latar belakang agama dan kaum.

“Dengan ada UNIFOR di bawah pentadbiran timbalan saya iaitu Datuk Amar Douglas Uggah Embas dan juga kerjasama daripada pemimpin agama, memudahkan kerajaan Sarawak untuk menyalurkan bantuan yang dikehendaki.

“Bila saya pergi ke kawasan luar bandar, saya lihat banyak rumah ibadat yang dalam keadaan tidak baik. Jadi, sebab itu kita mempunyai pendekatan tersusun dalam membantu agama-agama yang ada di Sarawak.

“Kerana inilah prinsip kita, apabila sekali kita berbuat baik, Tuhan akan membalasnya lebih banyak, ” katanya.

Sementara itu Uggah dalam ucapan aluannya berkata, sejak ditubuhkan Mei 2017 lalu, UNIFOR telah menerima keseluruhan geran berjumlah RM255 juta.

Katanya, pemberian geran ini melibatkan tiga bentuk iaitu Kumpulan Wang Bantuan Pembangunan Khas (SDAF) di mana pada 2017 UNIFOR menerima RM15 juta, 2018 (RM 20 juta), 2019 (RM 30 juta), 2020 (RM 50 juta), 2021 (RM50 juta), 2022 (RM 50 juta) dan jumlah keseluruhan RM215 juta.

“Untuk ‘Mission School’  2021 (RM15 juta), 2022 (RM15 juta), dan jumlah keseluruhan RM30 juta. Bantuan Operasi COVID-19 2021(RM5 juta) dan 2022 (RM5 juta) jumlah keseluruhan RM10 juta.

“Ini adalah sesuatu yang sangat bermakna dan unik kerana Sarawak adalah satu-satunya negeri di Malaysia yang mempunyai inisiatif ini,” katanya.

Oleh AKUN GIMAN

See author's posts


Sambut Gawai dalam keadaan selamat, sihat

BERAT mata memandang, berat lagi bahu memikul.. Kesatuan Kebangsaan Dayak Sarawak (SDNU) juga merasakan kengkangan dan kepayahan yang dilalui oleh seluruh masyarakat Dayak di Sarawak dalam persiapan menyambut Perayaan Hari Gawai Dayak tahun ini kerana terpaksa menempuhinya dalam Perintah Kawalan Pergerakan Bersyarat (PKPB) wabak Covid-19.

Namun begitu, kita harus faham segala tindakan serta langkah yang diambil oleh Kerajaan menerusi Kementerian Kesihatan Malaysia (KKM), Majlis Keselamatan Negara (MKN), Jawatankuasa Pengurusan Bencana Negeri (JPBN) Sarawak serta agensi lain yang berkaitan adalah untuk kebaikan dan keselamatan kita semua dalam usaha memutuskan rantaian wabak Covid-19 ini.

Di sini saya ingin mengingatkan masyarakat Dayak agar sentiasa mematuhi segala Prosedur Operasi Standarr (SOP) yang dikeluarkan, baik oleh Kerajaan Persekutuan mahupun Kerajaan Sarawak sepanjang Sambutan Perayaan Hari Gawai Dayak.

Usah ‘pulai ke menua’ atau balik ke kampung masing-masing bagi mengurangkan risiko menularkan wabak Covid-19.

Harus diingati perjalanan ‘Rentas Daerah’ hanya dibenarkan kepada kes berkaitan dengan perubatan atau kematian dan dengan surat kebenaran daripada Polis.

Ketua Masyarakat dan Ketua Kaum perlu lebih proaktif untuk mengambil tanggungjawab  melindungi, memelihara dan memperkasakan komuniti di bawah jagaan mereka daripada jangkitan Covid-19.

Ketua Masyarakat dan Ketua Kaum perlu memastikan SOP yang dikeluarkan JPBN Sarawak dipatuhi sepanjang masa di rumah panjang masing-masing atau kampung bagi mereka yang tinggal di rumah yang berasingan dalam sebuah kampung.

Kekalkan tradisi upacara Gawai kaum ethnik masing-masing namun hentikan cara menyambut perayaan seperti biasa sebagai contoh berkongsi gelas sewaktu sesi minum yang selama ini telah menjadi tradisi dan amalan penduduk rumah panjang.  Amalan norma baharu ini perlu untuk mengurangkan risiko penularan semula jangkitan Covid-19.

Kepada yang akan menyambut Hari Gawai, kita nasihatkan supaya mengekalkan ‘Penjarakan Sosial’ (Social Distancing), sentiasa menggunakan topeng penutup mulut dan muka apabila melawat keluarga terdekat sahaja dan tidak melebihi 20 orang pada bilik atau rumah tersebut pada 1 Jun (Hari Gawai) kelak.

Amalkan menjaga kebersihan diri seperti sentiasa membasuh tangan serta mengguna sanitizer tangan.

Saya memohon kesabaran daripada semua kaum Dayak dengan usaha dan inisatif Kerajaan Sarawak dalam memberi Bantuan Khas Sarawakku Sayang (BKSS) dan segala langkah keselamatan dan kesihatan yang telah diambil oleh JPBN Sarawak kerana ia adalah untuk kebaikan kita bersama.

Akhir sekali, Covid-19 tidak mengenal kaum, agama, jantina atau latar belakang dan sekiranya anda tidak menyambut Hari Gawai, duduklah di rumah agar anda sentiasa dalam keadaan selamat dan sihat.

“Selamat nyambut Hari Gawai  Dayak, gayu guru, gerai nyamai, lantang senang nguan menoa.”

See author's posts


Trump, Suga bincang wilayah Indo-Pasifik bebas

WASHINGTON: Presiden Donald Trump mengucapkan tahniah kepada Yoshihide Suga yang dipilih sebagai Perdana Menteri Jepun yang baharu sambil kedua-duanya membincangkan isu melingkari rantau Asia Pasifik.

Presiden Amerika Syarikat (AS) itu membangkitkan isu kepada Suga ke arah rantau Asia Pasifik yang bebas dan terbuka, yang semakin dikuasai China.

Kehadiran tentera Beijing yang meluas di rantau Pasifik membimbangkan beberapa negara jirannya dan Washington berjanji menentang tuntutan China terhadap wilayah berkaitan.

China terperangkap dalam perselisihan dengan negara jiran termasuk Jepun dan Vietnam berkaitan pulau di Laut China Selatan yang kaya dengan sumber.

“Kedua-dua pemimpin itu membincangkan pentingnya mengejar visi bersama mengenai Indo-Pasifik yang bebas dan terbuka, memperkukuh hubungan AS-Jepun dan bekerjasama memperkuat ekonomi global,” kata Rumah Putih dalam satu kenyataan.

Selepas perbualan telefon itu, Suga turut memberitahu wartawan beliau menjelaskan kepada Trump mengenai kerjasama negara itu dengan Washington berpaksi kepada landasan keamanan dan kestabilan di rantau ini, lapor Kyodo News Jepun.

Dalam perbualan mereka selama 25 minit itu, Trump dan Suga juga membincangkan keadaan di Korea Utara.

Pemimpin Jepun itu meminta sokongan AS untuk membantu membawa pulang warga Jepun yang diculik Korea Utara pada tahun 1970-an dan 1980-an, lapor media Jepun itu.

Kedua-dua pemimpin juga membincangkan tindak balas terhadap pandemik Covid-19 dan bersetuju untuk bekerjasama mengembangkan dan menyebarkan vaksin serta rawatan mencegah virus membunuh itu.

Tedahulu, Suga bercakap dengan Perdana Menteri Australia, Scott Morrison menerusi telefon, yang menurut Kyodo adalah ketua kerajaan pertama dihubunginya sejak menjadi Perdana Menteri.

Parlimen Jepun memilih Suga, 71, sebagai pemimpin baru negara itu pada Rabu lalu.

Suga menyatakan komitmennya untuk membina hubungan kukuh berterusan dengan Washington selain hubungan stabil dengan China dan Rusia.

Jepun dilihat terperangkap dalam ketegangan di antara AS dan China, dua rakan dagang terbesarnya. – AFP

See author's posts


Kesinambungan matlamat pembangunan milenium

KETIKA matlamat pembangunan milinium dirancangkan, masih terdapat isu kematian ibu bersalin. Matlamat ‘Memperbaiki Kesihatan Ibu Bersalin’ dijadikan matlamat kelima Pertubuhan Bangsa-Bangsa Bersatu (PBB) bagi pembangunan milenium.

Dianggarkan lebih setengah juta wanita meninggal dunia akibat komplikasi kehamilan dan melahirkan anak setiap tahun di seluruh dunia. Perkara ini berlaku khususnya di negara membangun dan kurang maju. Hal ini disebabkan oleh masalah diet yang tidak mencukupi atau khasiat makanan terabai, isu kesedaran asas mengenai kesihatan berkenaan aspek mengandung dan melahirkan anak. Ia juga diakibatkan oleh faktor sanitasi dan kemudahan air bersih, kebuluran dan kekurangan zat makanan yang memberikan sumbangan 80 peratus kematian ibu.

Justeru, kesihatan ibu difokuskan kepada aspek peningkatan wanita kepada sumber yang sihat dan pendapatan dinamik, perhatian terhadap aspek pemakanan, dan memastikan wanita mampu memperoleh penjagaan kesihatan pendidikan dan perkhidmatan sosial, sesuai dengan tahap kesihatan global.

Aspek yang ditekankan termasuk kalangan wanita di luar bandar, aspek pendidikan pemakanan di sekolah bagi tujuan penjagaan kesihatan dan kesedaran. Wanita juga perlu memastikan bebanan kerja yang tidak berat, mengelakkan kehaliman yang kerap, diet yang betul agar tidak menjejaskan kesihatan wanita.

Di Malaysia, sasaran pada 1990 dan 2015 agar dapat menurunkan dua pertiga nisbah kematian ibu bersalin. Pada 1970, kadar kematian ibu bersalin bagi setiap 100,000 orang ialah 140.0 (1970)  44 (1991), 2009 (28.0), 2019 (21.1).  Hal ini bermakna sasaran menurunkan dua pertiga nisbah kematian wanita pada 2015 tidak tercapai kerana tidak mencapai 11.0 pada 2015.

Mencegah HIV/Aids, Malaria dan lain-lain penyakit

Matlamat Pembangunan Milenium juga menyasarkan usaha untuk menghentikan dan seterusnya membasmi kejadian malaria dan lain-lain penyakit utama menjelang 2015. Aspek ini disasarkan kerana penyakit seumpama itu mampu memberi kesan terhadap pembangunan luar bandar, produktiviti pertanian dan keselamatan makanan dan pemakanan menurut PBB.

Faktor persekitaran kurang bersih atau pengabaian persekitaran mencetuskan malaria, penyakit lain berpunca daripada pemakanan kurang berkhasiat dan ketidaksesuaian makanan.

Dalam konteks Malaysia berjaya menyasarkan usaha pembasmian malaria pada 2019 dengan mencapai tahap sifar. Walaupun pada tahun akan datang memerlukan kesinambungan penjagaan persekitaran yang lebih bersih termasuk dalam sektor peladangan, perhutanan, pertanian, kawalan keselamatan dan rekreasi hutan agar perlindungan kepada pekerja dapat dipertingkatkan.

Ini termasuk kepada membekalkan kelambu berubat atau ubat pencegahan jangkitan malaria kepada pekerja. Akses kepada perkhidmatan kesihatan kepada pekerja asing dan tempatan juga sentiasa diberikan perhatian.

Begitu juga usaha menurunkan kes Human Immunodeficiency Virus (HIV) berjaya diturunkan pada kadar 9.31 bagi setiap 100 000 penduduk pada 2020 melalui kempen pencegahan, kawalan, rawatan dan jagaan.

Namun, usaha menghentikan secara total belum lagi dapat dikawal. Begitu juga penyakit Aids yang perlu kempen lebih menyeluruh dan gaya hidup yang sihat. Namun hidup lebih lama kurang bermakna sekiranya hidup kurang sihat walaupun purata jangka hayat semakin meningkat.

Taraf kesihatan rakyat perlu lebih sihat memandangkan terdapat masalah kesihatan melanda termasuk penyakit diabetes, sakit jantung, penyakit mental, sakit belakang, kanser dan sebagainya. Oleh itu. perlu diberikan fokus mengenai kadaan hidup yang lebih sihat.

Kelestarian alam sekitar

Matlamat Pembangunan ketujuh ialah memastikan alam sekitar yang lestari. Selepas isu perhutanan dan alam sekitar terjejas akibat manusia termasuk pembalakan haram dan penerokaan hutan besar-besaran, usaha pembangunan lestari dan memastikan sumber alam sekitar dapat dipelihara dan dipulihara. Pengurusan sumber asli dan ekosistem dititikberatkan agar keperluan makanan, alam sekitar, ekonomi, sosial dan sebagainya tidak terjejas.

Menurut PBB, terdapat empat sasaran untuk capai matlamat ini iaitu:

• Mengintegrasikan prinsip pembangunan lestari ke dalam dasar dan program negara serta cuba mengembalikan  atau menebus semula sumber alam sekitar;

• Mengurangkan kadar kehilangan biodiversiti menjelang 2010 dengan kadar lebih ketara;

• Menyasarkan pengurangan separuh masalah penduduk tanpa akses kepada air minuman yang selamat dan sanitasi asas menjelang 2015;

• Menjelang 2020 mahukan pencapaian atau peningkatan ketara dalam menangani kehidupan 100 juta penduduk setinggan.

Terdapat empat kelestarian alam sekitar, iaitu aspek manusia, sosial, ekonomi, dan alam sekitar yang dikenali sebagai tonggak kelestarian alam. Aspek ini mempengaruhi perubahan cuaca dunia.  Bagi kelestarian alam sekitar, isu air bersih dan sanitasi perlu diberikan perhatian dan mengelakkan pembaziran sumber. Pemanasasan global berpunca daripada tindak-tanduk dan sikap manusia terhadap alam sekitar dan beri kesan terhadap iklim dunia.

Elak penggunaan beg plastik atau bahan tercemar boleh menyelamatkan alam sekitar terutama kehidupan di bawah air manakala menanam pokok dapat menjadikan alam sekitar lebih bersih dan terpelihara.

Dasar kerajaan Sarawak mempromosikan tenaga hijau dan teknologi telah menjadikan negeri ini sebagai destinasi pelaburan menarik kepada negara maju untuk melabur. Teknologi hijau semulajadi seperti hutan, sungai, hujan dan cahaya matahari boleh menjana tenaga solar. Hal ini sesuai untuk menghadapi perubahan iklim dunia dengan mengurangkan pelepasan karbon dan penyahkarbonan.

Ekonomi hidrogen dan tenaga boleh diperbaharui adalah keutamaan dan ekonomi masa depan dunia yang kini dijadikan landasan kerajaan Sarawak. Maka, kesejahteraan individu, komuniti, alam sekitar dan ekonomi sejahtera dapat diterapkan.

Mewujudkan perkongsian global untuk pembangunan

Matlamat kelapan, Matlamat Pembangunan Milenium ialah mewujudkan perkongsian global untuk pembangunan dengan cara bekerjasama dengan pihak swasta, menyediakan kemudahan teknologi baru terutamanya berkaitan dengan komunikasi dan maklumat. Tujuan untuk membantu negara kurang maju dan negara membangunan, agar sistem kewangan dan perdagangan, teknologi maklumat semakin berkesan kalangan rakyat dan negara.

Berdasarkan matlamat PBB ini, maka disasarkan enam sasaran, iaitu:

• Membangunkan lagi sistem perdagangan dan kewangan yang terbuka, berasaskan peraturan, boleh diramal, tanpa diskriminasi;

• Menangani keperluan khas negara kurang maju;

• Menangani keperluan khas negara membangun yang ‘terkurung’ daratan dan negara membangun pulau kecil;

• Menangani secara menyeluruh masalah hutang negara membangun;

• Dengan kerjasama syarikat farmaseutikal, sediakan akses kepada ubat penting yang berpatutan di negara membangun;

• Dengan kerjasama sektor swasta, sediakan manfaat teknologi baharu, terutamanya maklumat dan komunikasi

Kesemua aspek ini diberikan perhatian oleh Malaysia dan kerajaan negeri Sarawak juga memastikan usaha bekerjasama dengan pihak swasta, menyediakan kemudahan teknologi baru terutamanya berkaitan dengan komunikasi dan maklumat dijadikan teras gerak kerja nasional dan negeri khususnya bagi mempercepakan lagi kadar penembusan jalur lebar khususnya lebih cepat.

Malaysia pada 2020 mencapai 88 peratus dan Sarawak 88.2 peratus (4G) penggunaan internet. Jumlah ini boleh dibanggakan namun belum dapat setanding dengan negara Ireland, Norway, Arab Saudi dan Emiriah Arab Bersatu (UAE) yang sudah mencapai 99 peratus.

See author's posts


PBB Dalat sedia hadapi PRN-12

OYA: Ahli Jawatankuasa Parti Pesaka Bumiputera Bersatu tempatan telah diarahkan untuk sentiasa bersedia untuk menghadapi Pilihan Raya Negeri (PRN) akan datang.

Justeru itu, Ahli Dewan Undangan Negeri (ADUN) Dalat, Dato Sri Fatimah Abdullah, pembukaan bilik operasi adalah penting.

Beliau berkata demikian pada sesi dialog bersama JKK, AJK PBB dan Beliawanis Kampung Kuala Tengah, Oya  Balairaya Kampung Kuala Tengah, Oya, pada Selasa lepas.

Selain tentang carta organisasi dan memastikan bilik gerakan dibuka, Fatimah juga menyentuh projek-projek pembangunan bagi kawasan Kampung Kuala Tengah berkenaan.

Pada majlis tersebut, Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak juga menyampaikan cek MRP kepada beberapa penerima.

Antaranya ialah peruntukan agihan kepada lapan buah JKKK di bawah Majlis Ketua Masyarakat dan Ketua Kaum Daerah Kecil Oya untuk projek membina meja baharu sebagai tambahan meja untuk Oya Square (RM4,000) dan JKKK Kampung Kuala Tengah Oya bagi kerja-kerja baikpulih kemudahan di Kampung Kuala Tengah, Oya (RM17,000).

Dia juga turut menyaksikan penyampaian Sijil Perakuan Pendaftaran JKKK Kampung Kuala Tengah, Oya, Sijil Perlantikan Setiausaha JKKK Kampung Kuala Tengah, Oya dan Bendera GPS kepada Ketua Ranting, Ketua Wanita Ranting, Ketua Pemuda Ranting dan Beliawanis.

Oleh Henry B Siyu

See author's posts


Malaysia berdepan risiko peningkatan kredit

KUALA LUMPUR: Moody’s Investors Service berkata langkah dasar yang diambil dalam kalangan lima negara ASEAN akan mengurangkan kesan negatif COVID-19 namun tidak akan mengimbangi peningkatan risiko kemelesetan atau kredit bagi kebanyakan sektor.

Dalam laporan terkini semalam, Moody’s memberi penarafan (berdasarkan Penarafan Obligasi Korporat Jangka Panjang)  A3 stabil kepada Malaysia, Filipina (Baa2 stabil), Indonesia (Baa2 stabil), Vietnam (Ba3 negatif) dan Thailand (Baa1 stabil).

“Pelbagai polisi yang diambil akan meringankan tekanan kredit-negatif kepada syarikat, bank dan ekonomi yang lebih meluas, namun, kelemahan perdagangan, harga komoditi dan sentimen umum akan menampung pertumbuhan lima negara terbabit,” kata Penolong Naib Presiden Moody’s, Deborah Tan.

Menurut laporan itu, lima negara berkenaan bersepadu dalam rantaian bekalan pembuatan serantau dan mengalami penurunan mendadak dalam aliran perdagangan luaran, manakala sekatan perjalanan yang masih berlaku turut mempengaruhi perolehan dan pendapatan eksport melibatkan pelancongan.

Pada masa yang sama, harga komoditi yang lembap menekan perolehan fiskal bagi pengeksport komoditi.

Ketidakstabilan pasaran kewangan mencetuskan aliran keluar modal pada Mac dan April, walaupun kebergantungan yang rendah bagi hutang dalam denominasi mata wang asing bagi kebanyakan kerajaan akan melindunginya daripada risiko penyusutan nilai mata wang.

“Kos fiskal kepada langkah-langkah sokongan itu akan menjadi signifikan dengan beban hutang yang stabil mulai 2021 bagi kebanyakan negara, walaupun kalangan lima negara ASEAN itu mempunyai penampan yang mencukupi sebelum pandemik itu yang menyediakan mereka ruang fiskal untuk memberi maklum balas terhadap krisis itu,” kata Tan.

Moody’s mendapati langkah dasar bagi sektor kewangan kebanyakannya memberi penekanan untuk menyediakan mudah tunai kepada bank untuk menyokong pinjaman baharu dan menerusi penstrukturan kredit seperti moratorium hutang.

Menurut analisisnya, selepas moratorium itu berakhir, pinjaman bermasalah bank dijangka meningkat.

“Beberapa sektor korporat akan menerima manfaat langsung daripada bantuan kerajaan dengan perusahaan milik negara yang penting dijangka mendapat keutamaan menerima sokongan kewangan langsung. Namun, syarikat milik swasta turut menerima bantuan daripada langkah dasar yang lebih luas seperti pengecualian sementara cukai dan kadar faedah yang rendah.

“Sektor infrastruktur akan turut menerima sokongan yang terhad berikutan beberapa negara di rantau ini telah mengambil langkah untuk menyokong syarikat-syarikat terbabit melainkan Indonesia,” katanya.

Moody’s berkata kerajaan juga telah mengalihkan sebahagian daripada beban berkaitan sokongan dasar kepada penyedia utiliti dan infrastruktur yang lain.

“Bagaimanapun, sifat penting bagi perkhidmatan syarikat-syarikat ini mungkin membantu menyokong permintaan kepada sebahagiannya,” katanya. – Bernama

See author's posts


Indeks seunit eksport, import meningkat

KUALA LUMPUR: Kedua-dua indeks nilai seunit eksport dan import Malaysia mencatatkan peningkatan positif bulan ke bulan pada Mac 2021, masing-masing pada 2.2 peratus dan 1.0 peratus, demikian menurut Jabatan Perangkaan Malaysia.

Ketua Perangkawan Datuk Seri Dr Mohd Uzir Mahidin berkata, indeks nilai seunit eksport menunjukkan pertumbuhan positif, didorong oleh kenaikan semua seksyen terutamanya minyak galian; minyak dan lemak binatang dan sayur-sayuran serta alat jentera dan kelengkapan pengangkutan.

Sementara itu, indeks volum eksport turut mencatatkan trend yang sama dengan kenaikan dua digit 17.3 peratus pada Mac 2021, disumbangkan oleh pertumbuhan indeks barang-barang keluaran kilang (+31.4 peratus), alat jentera dan kelengkapan pengangkutan (+25.4 peratus) dan pelbagai barang keluaran kilang (+18.3 peratus),” katanya dalam satu kenyataan bersempena terbitan Indeks Perdagangan Luar Negeri untuk bulan Mac 2021 semalam.

Beliau menambah indeks volum eksport pelarasan bermusim merekodkan pertumbuhan kecil 0.3 peratus daripada 162.7 mata kepada 163.1 mata.

“Berbanding tahun sebelumnya, kedua-dua indeks nilai seunit dan volum eksport masing-masing meningkat 2.3 peratus dan dan 28.0 peratus,” katanya.

Mohd Uzir Mahidin turut berkata, peningkatan indeks nilai seunit import pada Mac 2021 berbanding bulan sebelumnya, disumbangkan oleh prestasi yang lebih baik bagi indeks minyak galian; alat jentera dan kelengkapan pengangkutan dan barang-barang keluaran kilang.

Sementara itu, indeks volum import mengembang 14.8 peratus pada Mac 2021 berbanding bulan sebelum, dirangsang oleh pengembangan indeks bahan kimia; alat jentera dan kelengkapan pengangkutan dan barang-barang keluaran kilang.

“Indeks volum import pelarasan bermusim pada Mac 2021 meningkat 3.3 peratus daripada 157.2 mata kepada 162.4 mata. Berbanding tahun sebelumnya, indeks nilai seunit import menyusut kecil 0.5 peratus manakala indeks volum import meningkat 19.8 peratus,” kata Mohd Uzir.

Jabatan Perangkaan turut melaporkan terma perdagangan Malaysia meningkat 1.2 peratus bulan ke bulan daripada 101.5 mata kepada 102.8 mata pada Mac 2021.

“Berasaskan tahun ke tahun, terma perdagangan Malaysia turut kekal positif 2.9 peratus daripada 99.9 mata pada Mac tahun lalu,” katanya. – Bernama

See author's posts


Kepakaran Rafizi ditagih bantu pulih ekonomi negara

KUALA LUMPUR: ‘Kepulangan’ Mohd Rafizi Ramli dalam gelanggang politik ternyata berbaloi apabila dilantik dalam Kabinet setelah Pakatan Harapan (PH) menganggotai Kerajaan Perpaduan yang mentadbir negara selepas Pilihan Raya Umum ke-15 (PRU15).

Dilantik sebagai Menteri di Jabatan Perdana Menteri (Ekonomi), Rafizi, 45, sememangnya antara nama yang disebut-sebut sebelum ini disenaraikan dalam senarai Jemaah Menteri pimpinan Perdana Menteri Datuk Seri Anwar Ibrahim.

Pernah ‘berehat’ seketika daripada dunia politik, Rafizi dikatakan pakar dalam membaca data dan menentukan formula ekonomi, dan kepakarannya itu diharap akan menjadikan ekonomi Malaysia melangkah ke satu tahap yang lebih baik.

Dilahirkan di Besut, Terengganu pada 14 September 1977, Timbalan Presiden PKR itu mendapat pendidikan awal di Sekolah Rendah Sultan Ismail, Kemaman sebelum melanjutkan pelajaran ke Kolej Melayu Kuala Kangsar (MCKK).

Rafizi kemudian menduduki Physics A-Levels di Morrisons Academy di Scotland dan Chemistry A-Levels di akademi sama sebelum melanjutkan pelajaran peringkat Ijazah Sarjana Muda Kejuruteraan Elektrik dan Elektronik di University of Leeds, England.

Pengasas sebuah firma data, INVOKE itu kemudian memulakan kerjaya dengan Jeffreys Henry Chartered Accountants, London dari 1999 sehingga 2003 dan lulus semua peperiksaan akauntan bertauliah dengan Institute of Chartered Accountants in England & Wales (ICAEW) dalam masa dua tahun.

Beliau juga diterima sebagai ahli ICAEW pada 2003, selepas tamat tempoh minimum latihan di firma perakaunan dan diterima sebagai ahli Malaysian Institute of Accountants (MIA) pada 2003 apabila pulang ke Malaysia.

Rafizi kemudian berkhidmat di Petronas Malaysia Sdn Bhd menjawat jawatan pengurus di bahagian Propane Dehydrogenation Plant sebelum dinaikkan pangkat kepada Pengurus Kanan (Perancangan Perniagaan, Operasi dan Teknologi Urusniaga Petrokimia) yang bertanggungjawab menguruskan kumpulan urus niaga petrokimia Petronas dengan aset melebihi RM30 bilion.

Beliau kemudian berkhidmat di Petronas Carigali Sdn Bhd (2007-2009) sebagai Pengurus Kanan (Perakaunan, Belanjawan dan Percukaian Antarabangsa).

Di situ, beliau bertanggungjawab menguruskan hal ehwal kewangan 51 anak syarikat Petronas Carigali yang terlibat dengan operasi huluan di peringkat antarabangsa membabitkan belanjawan tahunan melebihi RM20 bilion.

Pada 2009 beliau memegang jawatan Pengurus Besar di Pharmaniaga Berhad seterusnya sebagai Ketua Eksekutif di Pejabat Penasihat Ekonomi Selangor sehingga 2012 sebelum mengasaskan sebuah syarikat, National Oversight & Whistleblowers Centre (NOW) (2012-2018 ) dan kini pengasas kepada syarikat bukan berasaskan keuntungan, INVOKE.

Rafizi melebarkan sayap politiknya apabila bertanding di Parlimen Pandan pada PRU13 dan memenangi kerusi berkenaan serta mempertahankannya selama satu penggal.

Beliau kemudian hilang kelayakan untuk bertanding pada PRU14 setelah didapati bersalah oleh Mahkamah Sesyen Kuala Lumpur kerana mendedahkan maklumat perbankan mengikut Akta Bank dan Institusi-Institusi Kewangan (BAFIA) pada 2018.

Pada tahun yang sama, nasib nyata tidak menyebelahi Rafizi apabila tewas di tangan Datuk Seri Mohamed Azmin Ali pada pemilihan PKR sebagai Timbalan Presiden, namun dilantik sebagai Naib Presiden parti itu.

Sejak itu, Rafizi dilihat ‘berehat’ daripada karier politiknya sebelum melakukan ‘come back’ apabila mengumumkan bertanding jawatan Timbalan Presiden dalam pemilihan parti pada Julai 2022 dan memenangi jawatan berkenaan.

Beliau sekali gus kembali ke radar politik apabila bertanding semula pada PRU15 lepas di Parlimen Pandan yang pada PRU14 diambil alih Pengerusi Majlis Penasihat PKR Datuk Seri Dr Wan Azizah Wan Ismail.

Rafizi menang dengan majoriti 48,296 undi menewaskan empat pencabar lain di kawasan berkenaan pada PRU15.

Takdir nampaknya memihak kepada dirinya apabila PH kembali menerajui pimpinan negara melalui Kerajaan Perpaduan dengan mengangkat Anwar, yang juga Presiden PKR sebagai Perdana Menteri ke-10. – BERNAMA

See author's posts


Sektor agromakanan perlu teknologi mekanisasi, automasi

SERDANG: Sektor agromakanan negara perlu memberikan penekanan terhadap penggunaan teknologi mekanisasi dan automasi, pembangunan model pertanian moden, pertanian tepat, agrorobotik dan aplikasi berasaskan Internet benda (IoT) untuk meningkatkan produktiviti.

Menteri Pertanian dan Industri Makanan Datuk Seri Dr Ronald Kiandee berkata, kelestarian dalam pengeluaran pertanian dan industri makanan menjadi satu agenda yang penting untuk menjadikan Malaysia sebagai pengeluar makanan dengan menggunakan sumber tenaga yang cekap melalui penggunaan teknologi inovatif.

“Pendekatan baharu dan di luar kebiasaan sememangnya perlu bagi memastikan kita dapat menghadapi pelbagai cabaran sekuriti makanan termasuk (semasa) pandemik Covid-19,” katanya ketika merasmikan Konvensyen Kebangsaan Kejuruteraan Pertanian dan Makanan (NAFEC) 2021, di sini semalam.

Menurutnya, penggunaan Prosedur Operasi Standard Kehilangan Lepas Tuai Padi yang dibangunkan Institut Penyelidikan dan Pembangunan Pertanian Malaysia (MARDI) dapat mengurangkan kehilangan lepas tuai padi daripada 28.5 peratus kepada 7.9 peratus.

Ia adalah contoh penggunaan teknologi mekanisasi yang dapat meningkatkan produktiviti serta mengurangkan kehilangan lepas tuai.

“Ini membuktikan keperluan mekanisasi dalam industri pertanian tidak boleh dipandang remeh kerana penggunaannya mampu memberi impak dalam meningkatkan hasil pengeluaran kepada negara dalam jangka masa panjang,” katanya.

Ronald berkata penggunaan mekanisasi dan automasi, sistem pertanian pintar, aplikasi IoT dan dron mampu menarik minat petani dan pengusaha makanan daripada golongan anak muda sekali gus meningkatkan produktiviti pengeluaran dengan pengurusan yang cekap.

“Saya percaya, kehadiran generasi muda akan menyemarakkan lagi profil sektor pertanian sebagai satu sektor yang dinamik, moden dan menjadi sumber kekayaan baharu negara setanding sektor-sektor ekonomi yang lain,” katanya.

Pada majlis itu, Ronald turut menyaksikan pertukaran memorandum persefahaman antara MARDI dan Persatuan Jurutera Pertanian dan Makanan Malaysia (MSAE) bagi menjalinkan kerjasama untuk memajukan sektor agromakanan negara dalam bidang kejuruteraan.

Turut hadir pada majlis itu ialah Ketua Setiausaha Kementerian Pertanian dan Industri Makanan (MAFI) Datuk Haslina Abdul Hamid, Ketua Pengarah MARDI Datuk Dr Mohamad Roff Mohd Nor dan Presiden MSAE Pror Dr Rosnah Shamsudin.

Pada majlis itu, Ronald turut melancarkan dua penerbitan ilmiah iaitu Buku Teknologi Kejuruteraan Agromakanan MARDI serta edisi pertama Advanced Agriculture and Food Research Journal oleh MSAE.

Buku Teknologi Kejuruteraan Agromakanan MARDI merupakan evolusi teknologi kejuruteraan agromakanan yang telah dibangunkan sejak penubuhan MARDI dari era 1980-an sehingga kini, manakala Advanced Agriculture and Food Research Journal merupakan penerbitan saintifik bagi perkongsian hasil penyelidikan berkaitan teknologi maju dan terkini dalam agromakanan.

“Buku-buku teknologi berbentuk ilmiah ini sekali gus dapat menyebar luas teknologi baharu yang berpotensi untuk diketengahkan kepada petani dan pengusaha ladang dan makanan,” kata Mohamad Roff. – Bernama

See author's posts


PENJANA KPT-CAP bantu siswazah sesuaikan diri

KUALA LUMPUR: Pelan Jana Semula Ekonomi Negara (PENJANA) – Program Kemajuan Kerjaya Kementerian Pengajian Tinggi (KPT-CAP) dijangka akan membantu siswazah menyesuaikan diri dengan tuntutan baharu pasaran kerja susulan penularan pandemik Covid-19.

Menteri Pengajian Tinggi Datuk Dr Noraini Ahmad berkata, PENJANA KPT-CAP yang merangkumi tiga subprogram iaitu ‘Place and Train’ (skim latihan dan penempatan), keusahawanan dan ekonomi gig akan memberi kemahiran baharu serta meningkatkan kemahiran siswazah.

“Place and Train adalah program yang memberikan latihan kompetensi oleh pemain industri kepada peserta PENJANA KPT-CAP. Setelah tamat latihan, beberapa peserta berpeluang mendapatkan pekerjaan dalam industri yang terlibat.

“Program keusahawanan mendedahkan siswazah mengenai pengetahuan penting bagi memulakan syarikat termasuk kaedah mendapatkan dana. Sementara ekonomi gig pula akan memberikan latihan kompetensi yang akan membantu peserta menjana pendapatan secara freelancing,” katanya dalam kenyataan semalam.

PENJANA KPT-CAP yang akan bermula pada Oktober ini akan dikendalikan oleh ahli akademik, pengamal dan pemain industri di institusi pengajian tinggi terpilih di seluruh negara, bertujuan membantu siswazah menganggur pada 2019 dan mereka yang telah menamatkan pengajian pada 2020.

KPT menerima peruntukan RM100 juta di bawah PENJANA yang akan digunakan bagi menangani isu siswazah mengganggur. – Bernama

See author's posts


Harapan bangunkan semula Gaza

GAZA: Peperangan yang meletus di Semenanjung Gaza Mei lalu menyebabkan banyak runtuhan bangunan dan rumah hancur berkecai sehingga ramai keluarga hilang tempat perlindungan.

Namun, harapan mula bersinar selepas penduduk Gaza, Ayman Dahman dijanjikan rumahnya dapat dibaiki semula.

Rumah lelaki itu hancur musnah akibat diserang Zionis Israel sehingga dia sudah berputus asa sejak beberapa bulan lalu seperti dilaporkan Arab News.

Kenyataan Mesir dan Qatar mengenai proses pembinaan semula yang akan dipercepatkan memberikan sinar di hujung terowong.

Jawatankuasa Mesir bagi Pembinaan Semenanjung Gaza mengumumkan pelancaran projek pembangunan pertama di Gaza: pembinaan Jalan Al-Rasheed di Beit Lahia, 19 Oktober lalu.

Ayman tinggal bersama enam ahli keluarganya yang lain di bangunan perumahan lima tingkat yang turut didiami 10 keluarga lain di utara Gaza.

Selepas rumahnya musnah, dia sekeluarga tinggal bersama anak lelakinya di pangsapuri kecil dua bilik.

Sejurus peperangan berakhir, dia berpindah ke tempat lain dan menyewa rumah yang dibayar oleh Agensi Kerja dan Tabung Pertubuhan Bangsa-Bangsa Bersatu (PBB) bagi Pelarian Palestin (UNRWA).

UNRWA memberikan sebanyak AS$1,500 (RM6,226) bagi elaun sewa dan AS$500 (RM2,075) untuk membeli perabot asas perumahan bagi setiap mangsa yang kehilangan rumah sendiri semasa peperangan.

Menurut Ayman, Menteri Perumahan dan Tugas Awam Gaza yang dikendalikan pejuang Hamas menghubungi dirinya beberapa hari lalu, bagi melakukan persediaan pelan kejuruteraan dan pembinaan semula bangunan itu.

Dalam masa sama, Ketua Jawatankuasa Pembinaan Qatar, Mohammed Al-Emadi mengumumkan dalam masa beberapa hari lagi Gaza bakal menyaksikan proses pecutan pembinaan semula.

Mesir berjanji dengan pejuang Hamas semasa lawatan di Kaherah awal bulan ini, untuk mempercepatkan fasa pembinaan semula serta membina fasiliti ekonomi dan perdagangan di sempadan Rafah yang memisahkan Gaza dan Mesir.

Selepas peperangan berakhir, Mesir berjanji memberikan geran AS$500 juta (RM2.08 bilion) sebagai sumbagan pembinaan semula serta menghantar delegasi jurutera bagi mengalihkan sisa runtuhan.

Setiausaha Menteri Perumahan dan Tugas Awam, Naji Sarhan berkata, geran projek itu merangkumi pembinaan tiga bandar perumahan di Beit Lahia, Jabalia, utara Gaza dan kawasan Al-Zahra, selatan Gaza.

Menurut perjanjian, tiga bandar itu melibatkan 2,000 unit perumahan dengan keutamaan diberikan kepada penduduk miskin dan berpendapatan rendah.

Naji menjelaskan penduduk mengalami kerugian akibat sektor perumahan dan pembinaan musnah melibatkan 1,500 unit rumah hancur, 880 unit rosak teruk dengan kerugian dianggarkan AS$145 juta (RM601,880).

“Kerosakan lain melibatkan infrastruktur seperti bangunan awam, jalan raya, tenaga, komunikasi dan sanitasi dengan anggaran pembinaan semula bernilai AS$293 juta (RM1.2 bilion).

“Kerugian turut melibatkan sektor ekonomi, perdagangan, kesihatan, pendidikan dan pertanian, selain kerugian tidak langsung akibat peperangan,” jelasnya.

Gaza dianggarkan memerlukan AS$2 bilion (RM8.3 bilion) bagi kos menghidupkan semula Semenanjung itu selepas bertahun-tahun dilanda konflik peperangan.-AFP

See author's posts


Hidrogen Sarawak diimport ke Korea Selatan

MOU… Samsung Engineering, SEDC Energy, Sarawak Energy Berhad, LOTTE CHEMICAL, dan POSCO Holdings bersama-sama mengumumkan pemeteraian MoU di Jamsil, Seoul. Majlis tersebut disaksikan oleh Premier Sarawak, Datuk Patinggi Tan Sri Abang Johari Tun Openg.

KUCHING: Majoriti produk yang dihasilkan oleh projek H2biscus, kecuali sebahagian daripada hidrogen hijau yang akan digunakan secara tempatan oleh Sarawak akan diimport ke Korea dan digunakan oleh syarikat Korea.

Penyiapan kajian kebolehlaksanaan projek H2biscus dijangka dalam tahun ini dan matlamat pengeluaran komersial ditetapkan pada penghujung 2027.

Menurut kenyataan media Samsung Engineering, sekiranya ia disahkan sebagai komersial dan boleh dilaksanakan secara teknikal, projek H2biscus dijangka akan menyumbang kepada pencapaian matlamat neutraliti karbon Korea dan menghidupkan ekonomi hidrogen.

“Samsung Engineering, LOTTE CHEMICAL, dan POSCO Holdings merancang untuk menerajui dalam memperkenalkan hidrogen bersih di Korea dengan membangunkan projek hidrogen bersih di luar negara dengan kerjasama pelanggan utama luar negara,” katanya.

Samsung Engineering, SEDC (Sarawak Economic Development Corporation) Energy, Sarawak Energy Berhad, LOTTE CHEMICAL, dan POSCO Holdings bersama-sama mengumumkan pemeteraian Memorandum Persefahaman (MOU) untuk mengkaji potensi membekalkan sekurang-kurangnya 900 megawatt (MW) kuasa boleh diperbaharui berasaskan hidro untuk Projek H2biscus Green Hydrogen/Ammonia (projek H2biscus) di Sarawak.

MoU yang ditandatangani itu adalah kemuncak MoU yang ditandatangani sebelum ini antara Samsung Engineering, LOTTE CHEMICAL, dan POSCO Holdings dengan SEDC Energy untuk projek H2biscus awal tahun ini.

Lima syarikat itu menandatangani MoU di Lotte Hotel World di Jamsil, Seoul yang dihadiri oleh CFO Kejuruteraan Samsung dan Naib Presiden Eksekutif Ju-Seong Cheong, Pengerusi SEDC Tan Sri Aziz Husain, Ketua Pegawai Eksekutif SEDC Energy Robert Hardin, Ketua Pegawai Eksekutif Sarawak Energy Group Berhad Datu Sharbini Suhaili, Ketua Pegawai Eksekutif LOTTE CHEMICAL Jin-Koo Hwang dan Ketua Pasukan Perniagaan Bahan dan Tenaga POSCO Holdings dan Naib Presiden Eksekutif Kanan Byeong-og Yoo.

Acara itu disaksikan oleh Premier Sarawak, Datuk Patinggi Tan SRI Abang Johari Tun Openg, Duta Besar Malaysia ke Korea Lim Juay Jin, dan Naib Menteri Kedua Industri dan Tenaga ke Korea Park Il-jun.

Susulan MoU yang ditandatangani ini, kelima-lima syarikat itu akan bersama-sama mengkaji kapasiti dan kemudahan bekalan kuasa seperti pencawang dan infrastruktur penghantaran yang diperlukan untuk membekalkan projek tersebut.

See author's posts


Bangkok ditukar kepada Krung Thep Maha Nakhon

MESKIPUN nama rasmi sudah bertukar menjadi Krung Thep Maha Nakhon, nama Bangkok masih boleh digunakan.• Foto AFP

BANGKOK: Pejabat Diraja Thailand (ORST) mengumumkan penukaran nama rasmi ibu negaranya, dari Bangkok menjadi Krung Thep Maha Nakhon. Bagaimanapun, nama Bangkok masih digunakan, lapor AFP.

Kabinet pada Selasa meluluskan draf pengumuman Perdana Menteri berkenaan kemas kini nama negara-negara, wilayah, zon pentadbiran dan ibu negara, seperti yang disyorkan ORST.

Nama rasmi baharu, Krung Thep Maha Nakhon, masih belum diguna pakai selagi tidak diteliti jawatankuasa yang menguruskan semua draf undang-undang. Kabinet juga akan meminta panel jawatankuasa tersebut untuk mempertimbangkan pemerhatian lanjutan daripada Kementerian Luar.

Draf pengumuman ORST itu menyatakan Krung Thep Maha Nakhon akan menjadi nama rasmi bagi ibu negara Kerajaan Thailand. Bagaimanapun, nama Bangkok masih kekal sebagai sandaran rujukan.

Dalam pengumuman yang sama, ORST turut mengemas kini ejaan untuk merujuk kepada ibu negara Itali, Rom; ibu negara Myanmar dari Yangon ke Nay Pyi Taw; dan mengubah nama Neplk kepada Republik Persekutuan Demokratik Nepal.

Timbalan jurucakap kerajaan, Ratchda Dhanadirek pada Rabu memberitahu, tidak banyak yang berubah apabila nama baharu itu diperkenalkan.

Nama Thai, Krung Thep Maha Nakhon, hanya akan digunakan sebagai nama dan urusan rasmi bandar raya itu, sementara nama Bangkok masih ditulis dalam kurungan sebagai rujukan.

Di laman Facebook ORST, juga dinyatakan bahawa kedua-dua nama itu – Krung Thep Maha Nakhon dan Bangkok, boleh digunakan. Penjelasan itu dibuat selepas pengumuman perubahan itu mengundang kritikan awam.

Bangkok telah digunakan secara rasmi sejak November 2001 di bawah pengumuman ORST. Ia berasal dari kawasan lama Bangkok, yang kini merupakan sebahagian daripada wilayah metropolitan raya ibu negara, Bangkok Noi dan daerah Bangkok Yai. Berdasarkan sejarah, nama itu sudah diguna pakai sejak lama.-AFP

See author's posts


MPBGT dibangunkan di Mukah

MUKAH: Projek Rakyat berhubung Model Penyaliran BioGas Termuni (MPBGT) daripada Sisa Cecair Sagu akan dibangunkan di Kampung Tabo dekat sini.

Menurut kenyataan media Craun Research Sdn Bhd, kerja pembangunan dijangka bermula pada Oktober ini. Kenyataan media tersebut dikeluarkan sempena lawatan Yang di-Pertua Negeri Sarawak, Tun Pehin Sri Abdul Taib Mahmud, ke Loji Rintis Rawatan Sisa Cecair Sagu (LRRSCS) di Kampung Tabo di sini, semalam.

Sebelum ke loji tersebut, Tun Taib menghadiri taklimat mengenai projek tersebut yang diadakan di Dewan Serbaguna Kampung Teh oleh Pegawai Eksekutif Craun Reserch Sdn Bhd (CRAUN), Zaidell Hussaini.

Projek MPBGT yang bakal dibina itu adalah kesinambungan daripada LRRSCS dan CRAUN sekali lagi diberi kepercayaan untuk membangunkan projek rakyat berkenaan.

Difahamkan melalui projek tersebut, biogas yang dijana akan diedar sebagai sumber gas memasak alternatif hijau, lestari dan lebih murah berbanding gas komersil LPG.

Apabila siap kelak, ia adalah untuk kegunaan masyarakat luar bandar khususnya penduduk di Kampung Teh dan Kampung Tabo Mukah sebagai pemulaan.

Projek itu merupakan salah satu usaha Kerajaan Sarawak ke arah meningkatkan taraf dan kualiti hidup masyarakat luar bandar dengan fasiliti moden setara dengan kawasan bandar.

Sementara itu, LRRSCS melibatkan CRAUN adalah untuk memanifestasikan keprihatinan Kerajaan Sarawak terhadap kebajikan dan keselamatan rakyat sebagai jalan penyelesaian secara bersepadu ke atas pencemaran alam sekitar yang berpunca daripada sisa buangan sagu.

LRRSCS mampu mengurangkan kesan pencemaran alam sekitar dan pada masa yang sama mampu menjana pendapatan tambahan melalui produk tambah nilai daripada sisa buangan sagu.

Dan usaha itu dipercayai dapat meningkatkan nilai rantaian sagu serta menyumbang kepada kesejahteraan dan peningkatan taraf hidup penduduk luar bandar.

Projek loji rintis (LRRSCS) yang terletak di Kampung Tabo Mukah dibangun oleh CRAUN melalui usaha sama dengan Nitsei Sago Industris Sdn Bhd dan mula beroperasi pada Mei 2019 dan yang pertama di Malaysia.

Yang di-Pertua Negeri diiringi oleh Presiden Persekutuan Persatuan Melanau Sarawak ,Tan Sri Dr. Muhammad Leo Toyad Abdullah pada lawatan tersebut.

Turut hadir, Ahli Dewan Undangan Negeri Balingian, Abdul Yakub Arbi dan Residen Bahagian Mukah, Hamdiah Bakir.

Oleh Henry B Siyu

See author's posts


539 WARGA EMAS DIVAKSIN

KANOWIT: Seramai 539 warga emas berusia 60 tahun ke atas telah menerima suntikan vaksin menerusi Program Imunisasi Covid-19 Kebangsaan Fasa Kedua di Pusat Pemberian Vaksin (PPV) Dewan Serbaguna, Kanowit.

Menurut Pusat Maklumat Rakyat (PMR) Daerah Kanowit, program suntikan vaksin tersebut telah dihadiri oleh Timbalan Menteri Kesihatan II yang juga Ahli Parlimen Kanowit, Datuk Aaron Ago Dagang dan Ahli Dewan Undangan Negeri (ADUN) Machan, Allan Siden Gramong.

“Program diadakan selama dua hari iaitu Jumaat dan Sabtu. Pada hari pertama (Jumaat), seramai 293 penerima hadir termasuk mereka yang dikategorikan di bawah kumpulan berisiko tinggi menerima dos pertama vaksin Sinovac.

“Pada hari kedua (Sabtu), seramai 246 penerima hadir menerima dos pertama mereka dengan jenis vaksin yang sama,” jelasnya.

Dalam pada itu, salah seorang penerima dikenali sebagai Demit Bieng memberitahu, beliau merasa gembira kerana telah dipilih antara penerima suntikan vaksin tersebut.

Demit berusia 73 tahun ditemani oleh cucunya hadir ke pusat vaksinasi tersebut.

“Pendaftaran saya untuk menerima vaksin tersebut di MySejahtera telah dilakukan oleh anak bongsu saya,” ujarnya.

Menurutnya, suntikan tersebut tidak menyakitkan dan tidak memberikan kesan sampingan selepas menerimanya.

“Saya menyeru kepada mereka yang masih belum mendaftar menerima suntikan vaksin Covid-19 ini supaya segera mendaftar,” ujarnya.

Oleh AKUN GIMAN

See author's posts


Kesalahan Najib kerana teramat percaya

KUALA LUMPUR: Mahkamah Tinggi diberitahu bahawa kesalahan Datuk Seri Najib Tun Razak, yang didapati bersalah terhadap semua tujuh pertuduhan semalam adalah semata-mata beliau teramat mempercayai orang.

Peguam Utama Tan Sri Muhammad Shafee Abdullah berkata, Najib, 67, bagaimanapun sanggup dipersalahkan kerana kesalahan beliau dalam mempercayai orang yang seharusnya menguruskan syarikat berkenaan – 1Malaysia Development Berhad (1MDB) dan juga SRC International Sdn Bhd.

“Dalam keadaan tertentu, percayanya keterlaluan,” kata Muhammad Shafee.

Najib didapati bersalah terhadap semua tujuh pertuduhan pecah amanah jenayah (CBT) pengubahan wang haram, dan menyalahgunakan kedudukannya, melibatkan wang RM42 juta dalam dana SRC International Sdn Bhd.

Peguam itu menambah anak guamnya telah melalui pelbagai bentuk hukuman, apabila beliau didakwa di sekurang-kurangnya empat mahkamah, sebagai tambahan diburu oleh jabatan cukai (Lembaga Hasil Dalam Negeri).

“(Tuntutan) wang dalam jumlah yang terlalu besar hingga tidak masuk akal dikenakan terhadapnya sebagai tunggakan cukai, atau pendapatan yang dikenakan cukai, sehingga RM1.69 bilion – jumlah yang amat mengejutkan bagi seorang individu,” katanya dan merayu supaya hukuman dijalankan serentak.

Muhammad Shafee dalam hujah mitigasi turut menceritakan perjalanan politik Najib di hadapan Hakim Mohd Nazlan Mohd Ghazali, sebelum hakim berkenaan menjatuhkan hukuman terhadap bekas perdana menteri itu, selepas dia didapati bersalah terhadap semua tujuh pertuduhan.

“Najib merupakan Menteri Besar yang paling muda dalam negara pernah dilantik ke jawatan itu, semasa umurnya 29 tahun, dan pernah menerajui beberapa kementerian sepanjang perjalanan politiknya, di samping menjadi   Perdana Menteri selama sembilan tahun,” katanya.

See author's posts


Pejabat kerajaan beroperasi dengan kehadiran berpadanan

KUALA LUMPUR: Pejabat kerajaan beroperasi dengan kehadiran yang berpadanan pada hari pertama penguatkuasaan Perintah Kawalan Pergerakan Bersyarat (PKPB), Selasa lepas, kata Ketua Pengarah Perkhidmatan Awam (JPA), Datuk Mohd Khairul Adib Abd Rahman.

Beliau berkata, laporan catatan kehadiran semasa daripada   kementerian serta jabatan masing-masing mendapati purata peratusan kehadiran penjawat awam ke pejabat adalah 15 hingga 35 peratus Selasa lepas.

“Dapatan laporan yang diterima menerusi kementerian serta jabatan menunjukkan peratusan kehadiran penjawat awam pada hari pertama PKPB tidak seperti yang digambarkan oleh sesetengah pihak.

“Data pelaporan peratusan yang diterima ini jelas menunjukkan bahawa walaupun pejabat kerajaan mula beroperasi sepenuhnya bermula 4 Mei, namun pendekatan yang diambil oleh ketua jabatan masing-masing telah meminimumkan kehadiran penjawat awam ke pejabat dengan opsyen bekerja dari rumah,” katanya dalam kenyataan di sini semalam.

Mohd Khairul berkata, antara laporan kehadiran yang diperolehi seperti   Kementerian Tenaga dan Sumber Asli adalah   15   peratus; Unit Pemodenan Tadbiran dan Perancangan Pengurusan Malaysia (MAMPU), 24 peratus;   Kementerian Perumahan dan Kerajaan Tempatan (29 peratus); Kementerian Pengangkutan (27 peratus).

Unit Perancang Ekonomi (28 peratus); Kementerian Dalam Negeri   (38 peratus);   Kementerian Perdagangan Antarabangsa dan Industri (20 peratus); Kementerian Komunikasi dan Multimedia Malaysia (28.18 peratus);   Kementerian Pertahanan (27.48 peratus);   Kementerian Pengajian Tinggi (35.01 peratus);   Kementerian Kerja Raya (30 peratus) dan Kementerian Wilayah Persekutuan (15 peratus).

Jelasnya, peratusan kehadiran itu akan berubah   mengikut masa dan keperluan tanpa menjejaskan prinsip asas dan objektifnya.

“Pendekatan bekerja dari rumah dan bekerja mengikut waktu fleksi adalah pendekatan yang digalak dan diamalkan pada ketika ini   untuk membendung penularan wabak Covid-19.

“Semua kementerian dan jabatan diarah   supaya memastikan sistem penyampaian kerajaan berfungsi sepenuhnya. Budi bicara ketua jabatan dalam menguruskan sumber manusia di pejabat masing-masing adalah dibenarkan dalam memastikan sistem penggiliran atau mereka yang diminta untuk bekerja dari rumah dapat dikawal selia bagi menjamin penyampaian perkhidmatan berterusan,” katanya.

Mohd Khairul   berkata, ketua jabatan perlu memastikan peraturan   sedia ada dipatuhi sepenuhnya selari dengan arahan   yang dikeluarkan dari semasa ke semasa.

Dalam pada itu, JPA berharap semua pihak yang berurusan dengan pejabat kerajaan   dapat mematuhi normal   baharu melalui garis panduan yang telah dikeluarkan oleh Majlis Keselamatan Negara,   Kementerian Kesihatan   dan kementerian serta jabatan berkaitan.

“Perkhidmatan yang dapat dilakukan secara dalam talian perlu dimanfaatkan sepenuhnya.   Kita harus cepat mengadaptasi pendekatan dan persekitaran yang berbeza dalam normal baharu kerja pada masa sekarang bagi memastikan penularan wabak Covid-19 ini dapat dibendung dengan kadar segera,” katanya. – BERNAMA

See author's posts


‘Malaysia Prihatin’ tema Hari Kebangsaan tahun ini

KUCHING: Bulan Ogos setiap tahun merupakan bulan sambutan kemerdekaan atau Bulan Kebangsaan buat negara kita.

Tahun ini, tema ‘Malaysia Prihatin’ telah dipilih sebagai tema Hari Kebangsaan dan Hari Malaysia.

Seorang penjawat awam, Law Kim Hin, 53, mengucapkan Selamat Hari Kemerdekaan kepada semua rakyat malaysia.

“Kemerdekaan alaf baharu, bukan sahaja negara kita bebas dari penjajahan tetapi lebih kepada pemikiran kita mestilah berubah seiring dengan era baharu iaitu era digital dan menerima perubahan yang berlaku .

“Pada tahun ini, menyambut kemerdekaan ucapan berdoa di rumah semoga negara kita semua kaum dapat hidup dengan harmoni, bersatu padu dan juga aman Makmur,” katanya.

Pada pandangan beliau, tema ‘Malaysia Prihatin’ memang tepat, sejak negara kita dilanda pandemik Covid-19, Kerajaan Perikatan Nasional banyak memberi bantuan kepada rakyat yang berpendapatan rendah.

Sementara itu, seorang penceramah Kristian, Semilan Unang, 56, berharap semua kita akan terus hidup saling memahami, bertoleransi dan kebebasan berugama harus dikekalkan .

“Hidup kita harus tetap bersabar dan berserah ke Tuhan kerana pandemik virus corona tiada bila ia akan berakhir sepenuhnya di dunia,” katanya.

Dia memberitahu, dia akan menghormati ugama lain dan mohon semua lapisan masyarakat diberi bebas memerdekakan kepercayaan kepada Tuhan menurut amalan masing-masing.

Ujarnya, tema ‘Malaysia Prihatin’ ini sesuai kerana ia memberi imej bahawa kerajaan memerintah sangat mengasihi rakyat.

Oleh Cheryl Law

See author's posts


Vaksinasi bersasar bantu kurangkan impak penularan ke atas industri pembinaan

KUALA LUMPUR: Penularan berterusan pandemik Covid-19 di negara ini terus menjejaskan industri pembinaan pada tahun ini tetapi kesannya lebih sederhana berbanding tahun lepas susulan antara lainnya pelancaran program vaksinasi yang disasarkan kepada pekerja binaan.

Ketua Eksekutif Lembaga Pembangunan Industri Pembinaan (CIDB) Datuk Ahmad Asri Abdul Hamid berkata, pendekatan proaktif telah diambil oleh Kementerian Kerja Raya menerusi CIDB untuk meningkatkan kadar vaksinasi dalam kalangan pekerja binaan.

“Program Vaksinasi Industri Pembinaan (CIVac), yang merupakan program vaksinasi khusus bagi pekerja binaan dilancarkan pada 1 Julai 2021 dan dilaksanakan di lima negeri. Program CIVac berakhir pada 28 September 2021 dengan 100,180 pekerja mendapat vaksin lengkap,” katanya kepada Bernama.

Beliau berkata, kerajaan telah memastikan projek pembinaan mematuhi dengan ketat prosedur operasi standard (SOP) dan vaksinasi pekerja.

Juga, sejumlah 3,868 projek kerajaan bernilai RM30.1 bilion diberikan setakat Oktober 2021, berbanding 3,653 projek bernilai RM25.9 bilion pada tempoh yang sama tahun lepas susulan langkah kerajaan menyokong sektor tersebut.

“Bilangan dan nilai projek yang diberikan kerajaan pada 2021 dijangka meningkat. Harapnya trend ini juga akan diikuti oleh sektor swasta, yang mana lebih banyak projek swasta akan dilaksanakan.

“Kementerian Kerja Raya dengan kerjasama bersama CIDB, telah mengambil inisiatif untuk mempercepat program vaksinasi dalam kalangan pekerjaan binaan. Peningkatan kadar vaksinasi akan memudahkan lagi pembukaan semula lebih banyak sektor ekonomi dan membolehkan keseluruhan rantaian bekalan pembinaan beroperasi,” katanya.

Pemulihan selepas alami kerugian RM42 bilion

Menurut Ahmad Asri, industri pembinaan dianggarkan menanggung kerugian sebanyak RM42 bilion susulan pelaksanaan perintah kawalan pergerakan (PKP) dari Mac 2020 sehingga sekarang.

“Sepanjang tempoh PKP 3.0 yang bermula pada Jun sehingga September 2021 kerugian dianggarkan berjumlah RM18 bilion. Baki RM24 bilion adalah kerugian daripada pelaksanaan PKP 1.0 pada 2020 yang menjejaskan kerja pembinaan dari Mac hingga Julai 2020. Kira-kira 10,000 projek terjejas akibat daripada pandemik itu,” katanya.

Industri pembinaan Malaysia diunjur merekodkan pertumbuhan sebenar 9.2 peratus pada 2021, susulan penguncupan 19.4 peratus pada 2020. Ini berbanding unjuran sebelumnya pertumbuhan 11.2 peratus bagi tahun ini.

Semakan semula yang lebih rendah itu disebabkan terutamanya pelaksanaan sekatan pergerakan penuh di seluruh negara pada Jun 2021 yang menjejaskan aktiviti pembinaan.

Pengeluaran industri pembinaan dijangka disokong oleh pemulihan ekonomi secara berperingkat, tumpuan untuk melengkapkan projek prasarana besar dan peningkatan pelaburan dalam projek perindustrian dan tenaga.

Industri itu dijangka mencatatkan pemulihan pada 2021, mengandaikan bahawa tiada pengulangan langkah pembendungan seperti dilaksanakan pada 2020 dengan pertumbuhan disokong oleh pelaburan dalam projek pengangkutan dan tenaga.

Sektor itu dijangka mencatatkan kadar pertumbuhan purata tahunan sebanyak 6.8 peratus antara 2022 dan 2025.

Pada September 2021, kerajaan mengumumkan rancangan untuk mewujudkan model Perkongsian Awam-Swasta (PPP) 3.0 sebagai mekanisme khusus untuk membiayai projek infrastruktur bagi merangsang pertumbuhan ekonomi dalam Rancangan Malaysia Ke-12 (RMK-12) antara 2021-2025.

Pada Jun 2021, kerajaan melancarkan rancangan peralihan tenaganya sehingga 2040, bertujuan meningkatkan bahagian tenaga boleh diperbaharui dalam jumlah campuran tenaga daripada 2.0 peratus pada 2019 kepada 31 peratus menjelang 2025 dan 40 peratus menjelang 2035.

Sepanjang tempoh unjuran itu, pertumbuhan industri juga akan disokong oleh pemulihan keadaan ekonomi serta pelaburan dalam projek infrastruktur kediaman, perindustrian dan air.

Sebagai sebahagian daripada RMK-12, kerajaan mengumumkan matlamatnya untuk membangunkan 120 bandar bagi mencapai status bandar mampan menjelang 2025 dengan menyediakan sokongan tambahan kepada projek sektor swasta yang melaksanakan program pembangunan strategik.

Kerajaan juga bercadang untuk membina 500,000 rumah mampu milik menjelang 2025 sebagai sebahagian daripada RMK-12.

Pada September 2021, kerajaan persekutuan meluluskan projek infrastruktur air Kelantan bernilai RM25.8 bilion.

Melangkah ke hadapan, Ahmad Asri berkata, industri pembinaan Malaysia dijangka mencapai semula pertumbuhan positifnya susulan penerusan dan pecutan projek infrastruktur utama seperti yang diumumkan dalam RMKe-12.

“Projek infrastruktur seperti Laluan Rel Pantai Timur (ECRL), Lebuh Raya Pantai Timur 3 (LPT3), Laluan Transit Aliran Berkapasiti Tinggi 2 (MRT2), Landasan Berkembar Lembah Klang 2 (KVDT2), Sistem Transit Rapid Johor-Singapura (RTS), Lebuh Raya Pan Borneo di Sabah dan Sarawak serta projek hidroelektrik Baleh juga dijangka memacu pertumbuhan.

“Bajet 2022 memperuntukkan RM75.6 bilion untuk perbelanjaan pembangunan, iaitu 9.6 peratus lebih tinggi daripada Bajet 2021. Daripada jumlah ini, kira-kira RM25.3 bilion telah diperuntukkan untuk kerja pembinaan,” katanya.- Bernama

See author's posts


10 tan pisang, limau diagihkan

ADENG IDRUS

LAWAS: Lebih 10 tan produk pertanian khususnya buah pisang dan buah limau diagih Jabatan Pertanian Daerah Lawas melalui Pertubuhan Peladang Kawasan (PPK) Lawas untuk golongan asnaf, ibu tunggal dan warga emas daerah Lawas.

Bidat Kasi menjelaskan bahawa pihak PPK Lawas membeli hasil pertanian para petani yang tidak dapat dijual sepanjang PKP dijalankan.

Pada masa yang sama, Pusat Khidmat Parti PBB Cawangan Bukit Sari menerusi skuad barisan hadapannya membantu menghantar ke semua kampung di Bukit Sari, kemudiannya diagihkan oleh Ketua Kaum dan Ketua Masyarakat setempat.

Sumbangan Jabatan Pertanian ini turut disampaikan kepada semua keluarga Polis DiRaja Malaysia Lawas di Perumahan Polis Lawas.

Penghantaran dijangka akan diteruskan hingga bulan Ramadan mengikut jumlah jualan petani yang dijual kepada PPK Lawas.

Setiausaha Parti PBB Cawangan Bukit Sari, Awang@Ibrahim Ahmat memuji komitmen dan pengorbanan skuad barisan hadapan Pusat Khidmat Parti PBB Bukit Sari yang terus berdisiplin dan gigih membantu menghantar semua barangan sumbangan untuk rakyat sejak arahan PKP dikeluarkan hingga ke bulan Ramadan ini.

Bantuan fasa pertama membabitkan sumbangan Pusat Khidmat Parti PBB Cawangan Bukit Sari bersama sumbangan peribadi Timbalan Ketua Menteri merangkap ADUN Bukit Sari, Datuk Amar Haji Awang Tengah Ali Hassan kepada 7,400 keluarga.

Sumbangan fasa kedua daripada Bantuan Khas Sarawak Ku Sayang yang diumumkan Ketua Menteri Sarawak dengan membabitkan sejumlah 7,400 keluarga.

Awang Tengah juga mahu agar setiap keluarga di Lawas diberi bantuan ini tanpa mengira fahaman politik dan warga negara.

Beliau mahu memastikan semua pemastautin dan mereka yang berada di Daerah Lawas mempunyai makanan mencukupi sepanjang perintah PKP ini.

Bantuan sama turut dikeluarkan oleh Pusat Khidmat Parlimen Lawas untuk kawasan DUN Ba’kelalan yang disumbang Timbalan Menteri Pembangunan Luar Bandar merangkap Ahli Parlimen Lawas dan Ketua PBB Cawangan Ba’kelalan Dato Henry Sum Agong.

See author's posts


Asas membina luar bandar sejahtera

LUAR bandar merupakan potensi terbesar negara apabila sumber pelbagai makanan bermula dari luar bandar.  Di mana-mana negara dunia, luar bandar memainkan peranan penting sebagai sumber bekalan makanan dunia.

Hal ini kerana keterlibatan luar bandar dalam pertanian yang membekalkan makanan dan bahan mentah untuk masyarakat yang lebih besar. Luar bandar masih menjadi tempat sumber tenaga berpotensi, pusat pemeliharaan kebudayaan, pengukuh tradisi dan sumber gerakan patriotisme.

Namun  di kebanyakan negara, luar luar bandar masih terperangkap dengan belenggu isu kemiskinan dan kemunduran.

Tanpa mengira sempadan geografi di Sabah, Sarawak, Kelantan, Perlis, Kedah atau di mana-mana sahaja, atau aspek budaya yang berbeza mahupun peringkat sejarah pembangunan masyarakat, hakikatnya terdapat tiga aspek yang memberikan makna kepentingan luar bandar.

Pemahaman aspek ini penting agar aspek asas ini perlu sentiasa diberikan perhatian dan tindakan oleh semua pihak.

Keperluan asas

Yang pertama ialah keperluan asas kehidupan yang menjadi inti kehidupan manusia. Keperluan asas ini ialah makanan, tempat tinggal dan pakaian. Selepas perkembangan kehidupan, ia berkembang kepada tuntutan untuk memastikan aspek perlindungan keselamatan harta benda dan perlindungan yang lebih baik, penjagaan kesihatan dan celik huruf.

Apabila berlakunya kekurangan mana-mana dalam satu aspek ini, maka dapat dikatakan bahawa berlakunya isu atau krisis ‘kekurangan pembangunan mutlak’.  Maka, perlunya menyediakan keperluan asas kehidupan ini adalah tanggungjawab utama ekonomi tanpa mengira ideologi ekonomi itu sendiri, sama ada ekonomi liberalisme, neo liberalisme, sosialisme atau pun campuran.

Dengan kata lain, perlunya ada pertumbuhan ekonomi untuk membawa perubahan ke arah peningkatan atau per kapita keperluan asas manusia. Aspek ini penting sebagai syarat untuk meningkatkan lagi mutu kehidupan penduduk di luar bandar atas nama pembangunan luar bandar.

Penghormatan diri

Maruah dan penghormatan adalah aspek kedua dalam masyarakat bertamadun iaitu ciri penting yang memaknakan aspek luar bandar.  Di desa aspek maruah diri, rasa bernilai berlaku apabila saling menghormati antara satu sama lain. Menghormati diri, menghayati maruah diri dan memupuk perasaan tidak dipinggirkan penting bagi membentuk nilai dan konsep maruah dan bermaruah.

Ketiadaan atau penafian dalam menghormati empunya badan atau menghormati diri menunjukkan berlakunya kekurangan pembangunan. Maka setiap individu, kelompok kumpulan masyarakat  malah setiap negara mengusahakan, membina maruah diri, maruah masyarakat dan maruah negara.

Aspek ini penting bagi membina keyakinan, identiti dan rasa hormat sebagai individu dan kelompok masyarakat. Berdasarkan aspek ini aspek kesejahteraan hidup individu dan masyarakat luar bandar sangat penting. Di mana-mana daerah, wilayah, negara dunia ini manusia dan masyarakat mencari dan mencipta identiti, mencari makna hormat dan penghormatan, menghayati konsep harga diri atau maruah dan ini dapat dilihat dalam nilai kehidupan harian yang menjadi norma hidup mereka.

Sudah tentu, sifat dan bentuk harga diri berbeza berdasarkan kebudayaan dan perubahan masyarakat daripada semasa ke semasa. Hal ini terpancar dalam kebudayaan masing-masing. Misalnya undang-undang adat Melayu dan undang-undang adat Iban mempunyai cara yang unik dalam mengenakan hukuman kepada mana-mana individu yang melanggar peraturan adat kehidupan mereka dan dihukum berdasarkan kayu ukur atau sistem nilai yang ada pada etnik tersebut.

Kesemua ini adalah untuk membina konsep penghormatan diri, mempertahankan maruah individu dan etnik, serta memberikan makna nilai harga diri. Makna tersebut penting dalam kehidupan yang mereka lalui.

Sesuai dengan perubahan masyarakat, nilai dan harga diri boleh juga berdasarkan pertimbangan nilai material misalnya berdasarkan pendapatan dan harta yang lebih banyak, menyamakan dengan kelayakan tinggi  pada zaman tradisional dahulu.

Terdapat juga berdasarkan jumlah pengikut atau keluarga yang besar dan ramai yang menentukan pengaruh yang memberikan nilai dan harga diri. Namun perubahan sosial berlaku dan individu mempunyai intelek tinggi dianggap berkelayakan dalam masyarakat, atau gabungan intelek dan harta, kesemua ini ditentukan oleh masyarakat itu sendiri di luar bandar.

Kebebasan

Asas membina kesejahteraan luar bandar ialah kebebasan. Sudah tentu ada yang berasa janggal apabila secara konvensi imej luar bandar ialah keterikatan dan keterbelengguan. Namun untuk maju, luar bandar perlu ada kebebasan ekonomi dan bebas daripada ‘penghambaan’ sosial.

Bermakna mereka perlu diberikan pilihan, diberikan kemajuan, bebas daripada pengaruh orang tengah yang selama ini banyak membawa keterbelengguan. Misalnya, nelayan menangkap ikan di laut, namun apabila sampai di jeti peraih membeli dengan harga murah, kemudian dijual di restoran-restoran besar dengan harga yang mahal. Peraih semakin untung dan tinggi pendapatan manakala kehidupan nelayan masih banyak tidak berubah.

Begitu juga, penoreh getah yang setiap pagi tanpa gagal bangun seawal 4 pagi bagi membuat persiapan untuk menoreh getah. Namun kehidupan penoreh getah berbeza dengan pemodal atau kapitalis yang mampu memperoleh keuntungan berbilion ringgit setahun dan menikmati hasil keringat penoreh yang hidup penoreh masih belum sejahtera.

Bermakna kehidupan luar bandar perlu lebih bebas untuk membentuk koperasi mereka sendiri, memastikan peranan orang tengah dapat dikurangkan secara minimum agar kehidupan mereka di luar bandar lebih baik, dan peranan orang tengah diambil alih oleh koperasi. Politik eskploitatif juga perlu dihindarkan dengan tidak menggunakan kesukaran rakyat untuk mendapat kemenangan besar sedangkan terdapat indeks kadar kemiskinan di luar bandar lambat berubah.

Jihad memerangi kemiskinan terutama di kawasan 28 daerah paling miskin negara perlu dilihat secara positif untuk kerajaan lebih memberikan fokus di kawasan tersebut. Menafikan fakta dan data tersebut seolah-olah menolak pembangunan melalui dasar campur tangan kerajaan untuk memastikan pembangunan yang lebih cepat dan bersasar.

Kebebasan masyarakat luar bandar perlu dilihat juga bebas daripada belenggu kejahilan, bebas berfikir secara rasional, bebas daripada eksploitasi sesama manusia, institusi yang mengekang dan kepercayaan dangkal terlalu dogmatik hingga menyebabkan matlamat pembangunan gagal dicapai.

Kebebasan manusia, keupayaan untuk memilih, adalah penting untuk pembangunan sosial, ekonomi dan politik. Pembangunan bukan hanya diukur dengan hanya pendapatan per kapita semata-mata kerana ini tidak mencerminkan pelbagai dimensi, sifat dan proses pembangunan itu sendiri.

Sebab itu, indeks kesejahteraan atau Indek Pembangunan Manusia antara petunjuk penting bagi pembangunan sosioekonomi pembangunan luar bandar.

Profesor Madya Dr Awang Azman Awang Pawi adalah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Calon DUN Satok santuni masyarakat, perjelas lambang GPS

KUCHING: Muka baharu Gabungan Parti Sarawak (GPS) N8 Satok, Dato Ibrahim Baki optimis masyarakat di kawasan Dewan Undangan Negeri (DUN) itu akan bersama-sama GPS dalam Pilihan Raya Negeri Ke-12 (PRN-12) ini.

Ia berdasarkan apa-apa yang sudah dilakukan Kerajaan Sarawak pimpinan GPS di bawah kepimpinan Ketua Menteri, Datuk Patinggi Tan Sri Abang Johari Tun Openg untuk mentransformasikan negeri Sarawak khasnya, dan kawasan Satok amnya.

Sebagai membuktikan sayang dan cinta kepada negeri Sarawak, kata calon itu, rakyat harus bersama-sama dengan pucuk pimpinan negeri dan berjalan seiringan untuk meneruskan kemajuan demi kesenangan rakyat pada masa depan.

“Saya dan rakan-rakan di kawasan Satok akan berusaha dan bekerja keras untuk meneruskan perjuangan Ketua Menteri, Datuk Patinggi Tan Sri Abang Johari Tun Openg selaku mantan Ahli Dewan Undangan Negeri (ADUN) di kawasan ini.

“Oleh sebab itu, saya mengharapkan masyarakat, khususnya pengundi di kawasan ini supaya memilih GPS pada pilihan raya kali ini untuk merealisasikan impian Ketua Menteri, iaitu Sarawak muncul sebagai negeri maju menjelang tahun 2030,” katanya.

Beliau berkata demikian selepas mengadakan Walkabout di sekitar kawasan Satok. Sesuai dengan tema “Satok Untuk Semua Semua Untuk Satok”.

Beliau turut beramah mesra dengan pengunjung dan peniaga di kedai-kedai makan sekitar Satok dan mengadakan tinjauan di kampung-kampung.

Semasa walkabout itu, calon Satok itu yang sudah 36 tahun pengalaman dalam politik turut menjelaskan kepada pengundi lambang GPS, parti pemerintah sekarang.

Pada masa sama, Ibrahim turut menyantuni golongan memerlukan di sekitar kampung-kampung.

See author's posts


Erdogan menang Pilihan Raya Presiden Turkiye

ISTANBUL: Presiden Recep Tayyip Erdogan menang pusingan kedua Pilihan Raya Presiden Turkiye, sekali gus melanjutkan lagi pemerintahannya selama lima tahun di negara itu menuju dua dekad.

Pemimpin berusia 69 tahun itu mengatasi krisis ekonomi terburuk Turkiye dalam satu generasi dan pakatan pembangkang paling kuat yang pernah dihadapi parti berteraskan Islam pimpinannya untuk memenangi pilihan raya paling sukar itu.

Jalan di negara itu meriah dengan sambutan penyokong yang membunyikan hon kenderaan dan penghormatan dari seluruh dunia, dengan pemimpin terpenting dalam sejarah Turkiye itu mengetuai lautan penyokongnya menyanyikan lagu kemenangan di luar istana presiden di Ankara.

Lokasi ikonik di Istanbul, Dataran Taksim, turut dibanjiri orang ramai yang bernyanyi dan mengibarkan bendera.

Dalam ucapannya selepas kemenangan bersejarah itu, beliau meminta rakyat Turkiye untuk bersatu.

“Kita harus bersatu dalam perpaduan dan solidariti. Kami menyeru dengan sepenuh hati kami,” kata Erdogan kepada orang ramai yang meraikan kemenangannya dan mengibarkan bendera.

Keputusan pilihan raya itu menunjukkan Erdogan menewaskan pencabarnya dari parti pembangkang sekular, Kemal Kilicdaroglu dengan empat mata peratusan.

“Saya berharap untuk terus bekerjasama sebagai Sekutu NATO (Pertubuhan Perjanjian Atlantik Utara) dalam isu dua hala dan berkongsi cabaran global,” kata Presiden Amerika Syarikat (AS), Joe Biden melalui Twitter.

Presiden Russia, Vladimir Putin, berkata keputusan itu menunjukkan sokongan kepada ‘usaha Erdogan untuk mengukuhkan kedaulatan negara dan meneruskan dasar luar yang bebas’.

Presiden Ukraine Volodymyr Zelensky berkata, beliau mahu terus bekerjasama dengan Erdogan ‘untuk keselamatan dan kestabilan Eropah’.

Pemimpin di seluruh Eropah dan dunia Arab turut mengucapkan tahniah, selain bekas presiden AS, Donald Trump.

Erdogan dilihat sebagai wira golongan miskin di pedalaman Turkiye kerana ketegasan dan ketaatan mematuhi ajaran Islam tetapi pada masa sama, menggalakkan kebebasan beragama serta usaha memodenkan negara itu.

Pemulihan ekonomi Turkiye akan menjadi cabaran paling besar bagi Erdogan kerana mata wang lira kini merudum teruk dan kadar inflasi mencecah 85 peratus tahun lalu. – AFP

See author's posts


Vietnam mahu Malaysia bekalkan RON95

SIDANG MEDIA… Perdana Menteri Datuk Seri Ismail Sabri Yaakob ketika sidang media bersama wartawan Malaysia bagi memaklumkan hasil lawatan kerja beliau selama dua hari ke Vietnam di hotel penginapannya baru-baru ini. • Foto BERNAMA

HANOI: Malaysia sedia menawarkan kepakaran dan khidmat nasihat kepada Vietnam, termasuk syarikat-syarikat Vietnam yang menyatakan minat untuk meningkatkan kerjasama dengan Malaysia dalam membangunkan industri halal mereka.

Perdana Menteri Datuk Seri Ismail Sabri Yaakob berkata, kerjasama ini telah pun bermula dan dalam hal ini Halal Development Corporation (HDC) Malaysia telah ditugaskan untuk mengambil tindakan susulan.

“Saya secara spesifik membangkitkan potensi kerjasama halal dengan Vietnam terutamanya dalam peluang untuk membekalkan makanan halal semasa Sukan SEA 2021 yang akan dihoskan oleh Vietnam pada Mei ini.

“Saya juga menyatakan kesediaan Malaysia menawarkan produk-produk perbankan Islam dan akan turut sama membantu  mengembangkan ekosistem industri halal di Vietnam,” katanya  kepada kumpulan media Malaysia di sini selepas mengakhiri lawatan rasmi dua hari di Vietnam, semalam.

Lawatan rasmi Perdana Menteri dan delegasi Malaysia juga berjaya membawa berita gembira kepada negara selepas Vietnam mengemukakan permintaan untuk mendapatkan bekalan petroleum dan gas tambahan dari Malaysia.

“Alhamdulillah kita mendapat berita yang baik petang semalam sewaktu Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berjumpa dengan Menteri Perdagangan Vietnam dan mereka (pihak Vietnam) berminat untuk membeli petroleum atau RON95 daripada kita dengan kadar segera.

“Saya sendiri telefon Presiden Petronas tentang perkara ini  dan kita bersetuju pada peringkat permulaan ini untuk membekalkan 300,000 tong petroleum (RON95) kepada Vietnam.

“Ini hanyalah permulaan dan jika perlukan tambahan InsyaAllah kita akan teruskan dan akan mengadakan perbincangan dengan mereka (Vietnam). Kita berharap bukan sahaja petroleum tetapi gas juga dapat dibeli oleh Vietnam,” kata Ismail Sabri.

Mengenai kerjasama perdagangan, Perdana Menteri berkata kedua-dua negara bersetuju untuk menetapkan sasaran lebih tinggi yang mana sebelum ini, Malaysia-Vietnam menetapkan sasaran nilai dagangan AS$18 bilion menjelang 2025.

Bagaimanapun menurut Ismail Sabri, beliau turut berkongsi pandangan bahawa nilai sasaran itu masih kecil berbanding potensi besar yang dimiliki Malaysia dan Vietnam .

Beliau menambah Vietnam merupakan rakan dagang keempat terbesar Malaysia dalam ASEAN, dan ke-11 di peringkat global.

“Pada 2021, perdagangan dua hala bernilai US$16.7 bilion, peningkatan memberangsangkan iaitu sebanyak 41.6 peratus berbanding 2020.

“Ini mengambil kira nilai dagangan global Malaysia yang telah melepasi RM2 trilion (AS$477 bilion), sementara nilai dagangan global Vietnam hampir mencecah AS$650 bilion,” katanya.

Dalam pada itu, Ismail Sabri berkata, persefahaman telah dicapai supaya Mesyuarat ke-4 Jawatankuasa Perdagangan Bersama (JTC) diadakan dalam masa terdekat bagi menetapkan hala tuju tentang sasaran perdagangan dua hala Malaysia-Vietnam selain meneliti hasrat Vietnam untuk mencapai keseimbangan dagangan dengan Malaysia.

Pada masa yang sama, Ismail Sabri turut mengambil peluang mempelawa para pelabur Vietnam untuk meningkatkan pelaburan di Malaysia dalam bidang yang boleh diterokai termasuk pendigitalan, pembuatan pintar dan keselamatan siber.

Katanya, Malaysia telah mengadakan kolaborasi strategik di antara Institut Automotif, Robotik dan IoT Malaysia (MARii) dan FPT Software Vietnam untuk membangunkan Pusat Kecemerlangan Industri Masa Depan (CoEFI) bernilai hampir RM100 juta dalam bidang automotif, Connected Mobility, Robotik, Internet Kebendaan (IoT) dan pendigitalan.

Sementara itu, pelaburan Malaysia di Vietnam bernilai AS$13 bilion dan Malaysia merupakan pelabur asing kesembilan terbesar di peringkat global dan kedua di peringkat ASEAN. – Bernama

See author's posts


13 negara masih bebas Covid-19

Dubai: Covid-19 sudah menjangkiti lebih 3.6 juta orang di seluruh dunia dan menyebabkan 252,000 kematian.

Angka itu berdasarkan data dari Pusat Kajian Koronavirus Universiti Johns Hopkins di Amerika Syarikat (AS).

Virus itu dilaporkan sudah menular ke 210 negara dan wilayah, sejak ia mula dikesan di China, pada Disember tahun lalu.

Bagaimanapun, setakat 4 Mei, terdapat 13 negara yang masih bebas daripada pandemik berkenaan.
Negara itu adalah Korea Utara, Turkmenistan, Lesotho, Solomon Island, Vanuatu, Samoa dan Kiribati,
Micronesia, Tonga, Marshall Islands, Palau, Tuvalu dan Nauru.

Majoriti negara ini adalah kepulauan kecil di tengah lautan dan ada yang masih dalam naungan dan jajahan Britain, Amerika Syarikat, Perancis dan Australia.

Sejak penularan Covid-19, banyak pihak mempertikaikan ketiadaan laporan jangkitan virus itu di Korea Utara.

Bagaimanapun, ia dikatakan disebabkan oleh status negara itu yang menjadi ‘negara paling terasing’ di dunia.

Selain itu, Turkmenistan pula menjadi negara yang paling sukar dilawati dan ‘menutup pintu’ kepada negara luar. – AFP

See author's posts


Beri kerjasama untuk pembangunan

SARIKEI: Ahli Dewan Undangan Negeri (ADUN) N.48 Meluan, Rolland Duat Jubin telah menjalankan lawatan tapak menaik taraf Rumah Muling, Suchong Balut dan Rumah Uding, Suching Balut, Julau, Jumaat lalu.

Projek Transformasi Luar Bandar (RTP) 2021 DUN N.48 Meluan berjumlah RM100,000 telah diluluskan untuk menaik taraf Rumah Muling sepanjang 14 pintu dan RTP 2021 DUN N.48 Meluan berjumlah RM50,000 untuk menaik taraf Rumah Uding sepanjang lima pintu.

Dalam lawatan yang sama, Rolland turut menyumbangkan sebanyak RM5,000 kepada Jawatankuasa Kemajuan dan Keselamatan Kampung (JKKK) Rumah Muling untuk melaksanakan segala aktiviti dan program yang telah dirancang pada tahun ini.

Rolland berkata, beliau sentiasa perihatin dengan keperluan penduduk di kawasan Meluan dan akan terus membantu untuk menaik taraf rumah panjang.

“Saya berharap penduduk setempat terus memberi kerjasama kepada Kerajaan Sarawak untuk kesinambungan pembangunan yang telah dirancang demi kesejahteraan rakyat.

“Saya sentiasa berusaha sedaya upaya untuk membawa pembangunan infrastruktur, telekomunikasi dan kemudahan asas agar kawasan pedalaman seperti Meluan tidak jauh ketinggalan daripada arus pembangunan,” katanya.

Dalam pada itu, Rolland menyeru semua penduduk setempat untuk mematuhi Prosedur Operasi Standard (SOP) yang telah ditetapkan oleh Jawatankuasa Pengurusan Bencana Negeri Sarawak (JPBNS) dan Kementerian Kesihatan Malaysia (KKM) untuk memutuskan rantaian pandemik Covid-19.

“Patuhi SOP yang telah ditetapkan dan sentiasa mengamalkan SOP bagi memutuskan rantaian Covid-19.

“Bagi yang layak untuk mendaftar diri bagi mendapatkan suntikan vaksin Covid-19, sila daftar dengan segera,” katanya.

Dalam pada itu, Tuai Rumah Muling dan Tuai Rumah Uding dalam ucapan mereka mengucapkan setinggi penghargaan dan terima kasih kepada ADUN N.48 Meluan, Rolland Duat Jubin dan Kerajaan Sarawak yang sangat perihatin dengan keperluan rakyat.

Mereka turut menyeru penduduk setempat untuk terus memberi sokongan kepada Rolland dan Kerajaan Sarawak untuk kesinambungan pembangunan di kawasan DUN N.48 Meluan. Turut hadir ialah Penolong Jurutera Majlis Daerah Maradong dan Julau (MDMJ), Churchill Barrak.

Oleh EARL ANEK

See author's posts


Lim Guan Eng dipanggil SPRM

KUALA LUMPUR: Bekas Menteri Kewangan Lim Guan Eng hadir memberi keterangan di ibu pejabat Suruhanjaya Pencegahan Rasuah Malaysia (SPRM) berhubung siasatan mengenai kes projek terowong dasar laut di Pulau Pinang.

Timbalan Ketua Pesuruhjaya (Operasi) SPRM Datuk Ahmad Khusairi berkata, Lim hadir di ibu pejabat SPRM, Putrajaya, pada 1.00 tengah hari.

“Saya sahkan beliau (Lim Guan Eng) dipanggil untuk bantu siasatan kes isu terowong,” katanya ringkas kepada Bernama.

Pada 30 Jun lepas SPRM menahan bekas pegawai tinggi Suruhanjaya Pelabuhan Pulau Pinang (PPC) bagi membantu siasatan terhadap elemen rasuah dalam projek terowong itu selain memanggil beberapa lagi saksi untuk direkod percakapan.  – Bernama

See author's posts


Ribut petir, hujan lebat dijangka berlaku di kawasan tengah Sarawak

KUCHING: Ribut petir, hujan lebat berserta angin kencang dijangka berlaku di kawasan tengah Sarawak sehingga 30 Januari ini.

Pengarah Meteorologi Malaysia (MetMalaysia) Muhammad Helmi Abdullah berkata, keadaan itu dijangka berlaku pada sebelah petang dan malam sepanjang tempoh ramalan.

“Amaran angin kencang dan laut bergelora bagi perairan Laut China Selatan berkuat kuasa sehingga 29 Januari ini,” katanya dalam kenyataan, satu hari ini.

Helmi berkata, ramalan itu dibuat berdasarkan analisis model-model cuaca, luruan monsun yang berlaku di rantau negara dijangka sehingga 30 Januari depan.

“Keadaan ini berpotensi menghasilkan hujan berterusan di timur Semenanjung dan Sabah dalam tempoh tersebut,” katanya.

Beliau turut menasihati orang ramai untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih.

Oleh NICKELYSON LAKUN

See author's posts


City tewas mengejut

KYLE Walker dilayangkan kad merah lewat ketika Manchester City mengalami kekalahan mengejut 2-1 di RB Leipzig semalam namun City masih mara ke pusingan kedua Liga Juara-Juara UEFA sebagai pemenang kumpulan.

Walker dibuang padang tujuh minit sebelum tamat kerana menendang penyerang Leipzig, Andre Silva, yang sebelum itu menggandakan gol tuan rumah selepas Dominik Szoboszlai meletakkan Leipzig dihadapan pada separuh masa pertama.

“Kami menunjukkan hari ini (semalam) bahawa dengan keberanian dan kemahuan kami boleh mengalahkan semua orang,” kata Szoboszlai kepada DAZN.

Sebelum penyingkiran Walker, City telah mengurangkan defisit apabila Riyad Mahrez akhirnya menanduk masuk menewaskan penjaga gol Leipzig, Peter Gulacsi, yang sebelum ini bertindak cemerlang menyelematkan beberapa percubaan pasukan pelawat.

Walker kini akan digantung untuk perlawanan pertama pusingan kedua.

“Sekarang ini, kami tidak tahu apa yang berlaku – kami perlu duduk dan menganalisis perkara ini,” kata pemain pertahanan kiri City, Oleksandr Zinchenko.

“Bahawa kami telah memenangi kumpulan sebelum perlawanan tidak ada kena mengena dengan prestasi kami.”

Walaupun Paris Saint-Germain menang 4-1 menentang Club Brugge, City akan menyertai undian Selasa ini sebagai juara Kumpulan A manakala Leipzig di tempat ketiga menuju ke peringkat kalah mati Liga Europa.

Selepas wisel penamat, jurulatih City, Guardiola tidak dapat menyembunyikan rasa jengkelnya di tepi padang di Arena Red Bull yang hampir lengang kerana perlawanan itu dimainkan secara tertutup kerana jumlah kes Covid-19 yang tinggi di Saxony.

“Kami sudah layak dengan baki satu perlawanan daripada kumpulan yang sukar jadi saya lebih berpuas hati dengan prestasi dalam setiap perlawanan (Eropah),” kata Guardiola.

“Kami bergelut dalam separuh masa pertama hari ini, tetapi secara amnya kami telah bermain dengan baik di peringkat kumpulan.”

Leipzig bangkit dalam perlawanan pertama mereka sejak jurulatih dari Amerika, Jesse Marsch dipecat selepas keputusan tidak konsisten. Penolongnya Achim Beierlorzer berada di bangku simpanan untuk mengendalikan pasukan tuan rumah.- AFP

See author's posts